Igandeko Ebanjelioa: marzo 2014\n2014/04/06 - Garizumako 5. Igandea (A)\n2014ko apirilaren 6a\nGarizumako 5. Igandea (A)\nNeure espiritua ezarriko dut zuengan, bizi zaitezten.\nEzekiel liburutik 37, 12-14\nHorrela esan zidan Jaunak:\nNik irekiko ditut zuen hilobiak, nik irtenaraziko zaituztet hilobitik, oi ene herri, eta Israelgo lurraldera eramango.\nZuen hilobiak ireki eta berorietatik irtenaraziko zaituztedanean, oi ene herri, orduan jakingo duzue ni naizela Jauna.\nNeure espiritua ezarriko dut zuengan, bizi zaitezten. Zeuen lurraldera eramango zaituztet. Orduan jakingo duzue nik, Jaunak, esandakoa bete egiten dudala.\nNik, Jainko Jaunak, esana».\nSalmoa 129, 1-2. 3-4ab. 4c-6. 7-8(R.: 7)\nJaunarena baita maitasuna,\nJaunarena askapen betea.\nBarru-barrutik egiten dizut dei, Jauna:\nEntzun, Jauna, nire mintzoa!\nBeude erne zure belarriak nire erregu-oihura. R.\nErruak kontuan badituzu, Jauna,\noi Jauna, nork iraun bizirik?\nBaina zuri barkamena dagokizu\neta, barkatuz, zeureganako begirunea pizten diguzu. R.\nJaunaren zain nago, zain bihotz-bihotzez,\nharen erantzuna dut itxaro.\nJaunaren esperoan nago,\ngau osoan esna, goiza arte beilari. R.\nIzan beza Israelek itxaropen Jaunarengan,\nJaunarena baita maitasuna, Jaunarena askapen betea.\nBerak askatuko du Israel erru guztietatik. R.\nJesus hildakoen artetik piztu zuen Jainkoaren Espiritua zuengan bizi bada.\nSan Paulo Apostoluak Erromatarrei egindako gutunetik 8, 8-11\nSenideok: Giza grinen menpean bizi direnak ezin daitezke Jainkoaren gogoko izan. Zuek, ordea, ez zarete bizi grina horien menpean, Espirituaren menpean baizik, Jainkoaren Espiritua zuengan bizi baita. Norbaitek Kristoren Espiritua ez badu, hori ez da Kristorena.\nKristo zuengan baldin badago, berriz, gorputza bekatuagatik hil egingo den arren, Espirituak badu bizia, Jainkoaren salbamen-indarrari esker. Jesus hildakoen artetik piztu zuen Jainkoaren Espiritua zuengan bizi bada, Kristo hildakoen artetik piztu zuenak berak biziaraziko ditu zuen gorputz hilkorrak ere, zuengan bizi den bere Espirituaren bitartez.\nEbanjelio aurretik txatala Jn 11,25a.26\nNeu naiz piztuera eta bizia; – dio Jaunak -\nniregan sinesten duena ez da betiko hilko.\nNeu naiz piztuera eta bizia.\n+ Jesu Kristoren Ebanjelioa San Joanen liburutik 11, 1-45\nEgun haietan, gizon bat, Lazaro zeritzana, gaixo zegoen. Betaniakoa zen, Maria eta honen ahizpa Martaren herrixkakoa. (Maria hau –gaixo zegoen Lazaroren arreba– Jauna ukenduz igurtzi eta oinak bere ile-adatsez xukatu zizkiona zen). Bi ahizpek Jesusi albistea bidali zioten: «Jauna! Zure adiskidea gaixo dago». Jesusek, hori jakitean, esan zuen: «Eritasun hau ez da heriotzara eramateko, Jainkoaren aintza azaltzeko baizik, beraren bidez Jainkoaren Semearen aintza azal dadin».\nMarta, honen ahizpa eta Lazaro oso adiskide zituen arren, hau gaixo zegoela jakinda ere, Jesus beste bi egunez gelditu zen zegoen lekuan. Ondoren, esan zien ikasleei:\n–Goazen berriro Judeara.\nIkasleek esan zioten:\n–Maisu, oraintsu juduek harrika egin nahi zizuten, eta hara zoaz berriro?\n–Ez al ditu hamabi ordu egunak? Egunez dabilenak ez du estropezu egiten, eguzkiak argitzen baitio bidea; baina gauez dabilenak estropezu egiten du, ez baitu argirik.\nEta erantsi zuen:\n–Lazaro gure adiskidea loak hartu du; baina banoa iratzartzera.\nEsan zioten, orduan, ikasleek:\n–Jauna, loak hartu badu, sendatuko da.\nJesusek Lazaroren heriotzaz esan zuen hori, baina ikasleek ohiko loaz ari zela uste zuten.\nAzkenik, argi eta garbi esan zien Jesusek:\n–Lazaro hil egin da, eta pozten naiz han ez izanaz, zeuen onerako izango baita, horrela sinets dezazuen. Goazen, bada, haren etxera.\nOrduan, Tomasek, Bikia zeritzanak, bere ikaskideei esan zien: «Goazen gu ere, berarekin hiltzera».\nJesus iritsi zenean, jadanik lau egun zeramatzan Lazarok hilobian. Betania Jerusalemdik hurbil dago, hiru kilometrora edo; eta judu asko etorri zen Maria eta Martarengana, nebarengatik doluminak ematera. Marta, Jesus zetorrela entzun orduko, bidera irten zitzaion; Maria, berriz, etxean gelditu zen. Martak esan zion Jesusi:\n–Jauna, hemen izan bazina, gure neba ez zen hilko. Baina, halere, badakit eska diezaiozun guztia emango dizula Jainkoak.\n–Piztuko da zure neba.\n–Badakit, bai, piztuko dela azken egunean, hildakoen piztuerakoan.\nJesusek esan zion, orduan:\n–Neu naiz piztuera eta bizia; niregan sinesten duena, hilda ere, biziko da.\nEta bizi dena, niregan sinesten badu, ez da betiko hilko. Sinesten al duzu hau?\nMartak erantzun zion:\n–Bai, Jauna, sinesten dut zeu zarela Mesias, Jainkoaren Semea, mundura etortzekoa zena.\nOndoren, Marta bere ahizpa Mariari dei egitera joan zen, eta esan zion isilka: «Maisua hemen dun eta hots egiten din».\nBerehala jaiki eta Jesusengana joan zen. Jesus artean herrixkan sartu gabe zegoen, Martak topatu zuen lekuan bertan. Orduan, hari doluminak ematen etxean zeuden juduek, Maria arin jaiki eta irten egin zela ikusirik, jarraitu egin zioten, hilobian negar egitera zihoalakoan. Mariak, Jesusengana iritsi eta ikustean, oinetara ahuspeztu eta esan zion: «Jauna, hemen izan bazina, gure neba ez zen hilko».\nJesusi, orduan, Maria eta beronekin zetozen juduak negarrez ikusirik, barruak zirrara egin zion eta, zeharo hunkiturik, esan zuen:\n–Non ipini duzue?\n–Jauna, zatoz eta ikusi.\nJesusek negarrari eman zion.\nHan zeuden juduek esan zuten:\n–Bai maite zuela!\nBaina batzuek esan zuten:\n–Itsuaren begiak ireki zituen honek, ezin ote zuen hau hiltzea galarazi?\nJesus, ostera ere hunkiturik, hilobira hurbildu zen. Hartzulo bat zen, harri batez estalia.\nMartak, Lazaro zenaren arrebak, erantzun zion:\n–Jauna, kiratsa botako du, lau egun daramatza eta.\n–Ez dizut, bada, esan, sinesten baduzu Jainkoaren aintza ikusiko duzula?\nKendu zuten, bada, harria. Jesusek, begiak zerurantz jasorik, esan zuen: «Eskerrak zuri, Aita, entzun didazulako.\nNik badakit beti entzuten didazuna; baina inguruan den jendearengatik diot, zuk bidali nauzula sinets dezaten».\nOndoren, ozenki egin zuen deiadar: «Lazaro, zatoz kanpora!»\nEta hildakoa hartzulotik irten zen. Esku-oinak oihal-zerrendaz loturik eta aurpegia zapi batez estalirik zituen. Jesusek esan zien: «Aska ezazue eta utzi joaten».\nJesusek egina ikusi zutenean, Maria ikustera joandako judu askok sinetsi zuten harengan.\n2014/03/30 - Garizumako 4. Igandea (A)\nSamuelek David Israel errege gantzutu zuen\nSamuel lehenengo liburutik 16, 1b. 6-7. 10-13a\nBehin batean, honela mintzatu zitzaion Jauna Samueli:\n–Bete ezazu olioz adarra eta zoaz, Belengo Jeserengana bidaltzen zaitut. Honen semeen artean begiztatu dut errege eginen dudana.\nHeldu zirenean, Samuelek begiz jo zuen Eliab, eta esan zuen berekiko: «Zalantzarik gabe, aurrean du Jaunak bere gantzutua».\nJaunak, aldiz, esan zion Samueli:\n–Ez begiratu horren itxura eta luzerari. Alde batera utzia dut hori. Kontua ez da gizakiak zeri begiratzen dion, gizakiak itxurari begiratzen baitio; Jaunak, berriz, bihotzari.\nJesek bere semeetarik zazpi eraman zituen Samuelen aurrera, baina Samuelek esan zion Jeseri:\n–Hauetako inor ez du aukeratu Jaunak.\nGero, galdetu zuen:\n–Hemen al dituzu zeure seme guztiak?\n–Txikiena gelditzen da. Artzain dabil.\nEta Samuelek Jeseri:\n–Agindu ekar dezaten; ez gara mahaian jarriko bera etorri arte.\nAgindu zuen, beraz, ekartzeko. Ile horia zuen, begi ederrak, itxura bikaina. Jaunak esan zion Samueli:\n–Jaiki eta gantzutu ezazu; horixe da.\nHartu zuen, bada, Samuelek oliontzia eta anaien aurrean gantzutu zuen. Jaunaren espirituak hartu zuen David egun hartaz geroztik.\nSalmoa 22, 1-3a. 3b-4. 5. 6 (R.: 1)\nLarre guritan etzanarazten nau,\nur baretara eramaten,\neta indarrak berritzen. R.\nBide egokitik narama, leiala delako.\nzu nirekin baitzaude:\nzure artzain-makilak lasaitzen nau. R.\nZuk atontzen didazu mahaia\netsaien begi aurrean,\nukenduz gantzutzen didazu burua;\ngainezka dut kopa. R.\nBai, zorionak eta leialtasunak inguratuko naute\nbizitzako egun guztietan;\nJaunaren etxean biziko naiz\namaigabeko egunetan. R.\nJaiki hildakoen artetik\neta Kristok argituko zaitu.\nSan Paulo Apostoluak Efesoarrei egindako gutunetik 5, 8-14\nIzan ere, garai batean ilunpetan bizi zineten; orain, aldiz, argitan bizi zarete, Jaunarekin bat eginik. Jokatu, beraz, argiaren partaide zaretenez; argiaren fruitua onginahia, zintzotasuna eta egia oro dira. Azter ezazue zer zaion Jaunari atsegin eta ez hartu parte ilunpetan bizi direnen alferrikako egintzetan; sala itzazue, ordea, lotsagarri baita horiek isilean egin ohi dutena aipatzea ere. Baina argiak salatzen duen guztia agerian gelditzen da, eta agerian gelditzen dena argi bihurtzen. Horregatik esan ohi da:\nEsna zaitez, lo zauden hori,\nEbanjelio aurretik txatala Jn 8,12b\nNeu naiz munduarentzat argia; – dio Jaunak -\nniri jarraitzen didana bizia ematen duen argia izango du.\n2014/03/23 - Garizumako 3. Igandea (A)\nGarizumako 3. Igandea (A)\nEmaguzu ura edateko!\nIrteera liburutik 17, 3-7\nEgun haietan egarri zen herria bazter hartan, eta marmarrean hasi zen Moisesen aurka, esanez:\n–Honetarako atera al gaituzu Egiptotik, geu, geure seme-alabak eta abereak egarriak hilarazteko?\nMoisesek deiadar egin zion Jaunari:\n–Zer egin diezaioket herri honi? Ia-ia harrika egin didate!\nJaunak erantzun zion:\n–Pasa herriaren aurrealdera, eta hartu zeurekin zenbait herri-arduradun. Hartu eskuan Nilo ibaia jotzeko erabili zenuen makila, eta zoaz. Han izango nauzu ni, Horeb mendiko harkaitzean. Harkaitza jo eta ura sortuko da, herriak edan dezan.\nHala egin zuen Moisesek, Israelgo arduradunen aurrean.\nLeku hari Masa eta Meriba –hau da, «Tentalekua» eta «Auzi-lekua»– eman zion izena, han berari aurpegi eman eta Jauna tentatu zutelako, esanez: «Jauna geurekin dugu, bai ala ez?»\nSalmoa 94, 1-2. 6-7. 8-9(R.: 8)\nEgingo al diozue gaur kasu haren esanari:\n«Ez gogortu bihotzak. »\nZatozte, egiogun poz-oihu Jaunari,\npoz-irrintzi salbatzen gaituen harkaitzari!\nAurkez gakizkion eskerrak emanez, poz-irrintzi eta kantuz. R.\nZatozte, gurtu dezagun ahuspezturik,\nbelaunika gaitezen egin gaituen Jaunaren aurrean!\neta gu hark larraturiko herria, haren gidaritzapeko artaldea. R.\n«Ez gogortu bihotzak zuen gurasoek Meriban bezala,\nMasako gun hartan basamortuan bezala,\naurpegi eman eta probatu egin baininduten,\nnik haien alde egina ikusi arren. R.\nJainkoak bere maitasuna isuri baitigu geure bihotzetara, berak emandako Espiritu Santuaren bitartez.\nSan Paulo Apostoluak Erromatarrei egindako gutunetik 5, 1-2. 5-8\nSenideok, Jainkoak sinesmenaren bidez onartu gaituelarik, bakean gaude berarekin, Jesu Kristo gure Jaunari esker.\nNekez hilko litzateke norbait pertsona zuzen baten alde; agian bai, badaiteke norbait pertsona on baten alde hiltzeko prest egotea. Baina Kristo, gu oraindik bekatari ginela hil zen gure alde: honela erakusten du Jainkoak guri digun maitasuna.\nEbanjelio aurretik txatala Jn 4,42.15\nJauna, zura egiaz munduaren Salbatzailea;\nemadazu ur horretatik, berriro egarri ez nadin.\nUra betiko bizia darion iturburu bihurtuko baitzaio barruan.\n+ Jesu Kristoren Ebanjelioa San Joanen liburutik 4, 5-42\nEgun haietan, iritsi zen, bada, Sikar izeneko Samariako hirira, antzina Jakobek bere seme Joseri ondaretzat emaniko lursailetik hurbil.\nHan zegoen Jakoben putzua delakoa. Jesus, bideaz nekaturik, putzu-ertzean eseri zen. Eguerdi ingurua zen.\nIkasleak hirira joanak ziren janaria erostera. Hortan, Samariako emakume bat etorri zen putzura ur bila. Jesusek esan zion:\nOrduan, emakume samariarrak esan zion:\n–Nola zuk, judu izanik, eskatzen didazu edatekoa niri, samariar naizen honi? (Jakin behar da juduek eta samariarrek ez dutela elkarrekin harremanik).\n–Jainkoak ematen duena ezagutuko eta edatekoa nork eskatzen dizun jakingo bazenu, zeuk eskatuko zenioke berari, eta hark ur bizia emango lizuke.\nEmakumeak esan zion:\n–Jauna, ez daukazu ura zerez atera, eta putzua sakona da. Nondik aterako duzu, beraz, ur bizi hori? Geure aita Jakobek utzi zigun putzu hau eta bertatik edan zuten berak, beraren seme-alabek eta abereek. Hura baino handiagoa al zara zu?\nJesusek ihardetsi zion:\n–Ur honetatik edaten duena berriro ere egarri izango da; nik emango diodan uretik edango duena, ordea, ez da sekula egarri izango; zeren nik emango diodan ura betiko bizia darion iturburu bihurtuko baitzaio barruan.\n–Jauna, emadazu ur horretatik, berriro egarri ez nadin, eta hona uretara etorri beharrik izan ez dezadan.\n–Zoaz etxera, dei egiozu zeure senarrari eta itzuli hona.\n–Ez dut senarrik.\n–Ongi diozu ez duzula senarrik; bost izan dituzu, eta oraingoa ez duzu senarra; horretan egia diozu.\n–Jauna, profeta zarela ikusten dut.\nGure gurasoek mendi honetan eman zioten kultu Jainkoari; zuek, juduok, berriz, Jerusalemen eman behar zaiola diozue.\n–Sinets iezadazu, emakume: badator ordua, ez mendi honetan, ez Jerusalemen, Aita adoratuko ez duzuena. Zuek, samariarrok, ez dakizue zer adoratzen duzuen; guk badakigu zer adoratzen dugun, salbamena juduongandik baitator.\nBaina badator ordua –hobeto esan, heldu da–, egiazko adoratzaileek Aita egiaren arabera eta Espirituak eraginda adoratuko dutena; horrela adora dezaten nahi du Aitak. Jainkoa Espiritu da, eta hura adoratzen dutenek egiaren arabera eta Espirituak eraginda adoratu behar dute.\n–Badakit Mesias, Kristo alegia, etortzekoa dela, eta hark, etortzean, gauza guztiak agertuko dizkigula.\n–Neu naiz, zurekin mintzo naizen hau.\nUne hartan ikasleak iritsi eta harritu egin ziren Jesus emakume batekin hizketan ari zela ikustean; halere, inor ez zen ausartu galdetzera zer nahi zuen edo zertaz ziharduen emakumearekin.\nEmakumeak suila utzi, hirira itzuli eta esan zion jendeari: «Zatozte egin dudan guztia esan didan gizon bat ikustera. Ez ote da bera Mesias izango?»\nJendea hiritik irten eta Jesusengana joan zen.\nBien bitartean, erreguka ari zitzaizkion ikasleak, esanez:\n–Maisu, jan zerbait.\nBaina berak esan zien:\n–Badut nik beste janari bat, zuek ez dakizuena.\nIkasleek galdetu zioten elkarri:\n–Norbaitek ekarri ote dio jatekoa?\n–Nire janaria, bidali nauenaren nahia egitea da, haren salbamen-egintza burutu arte.\nEz al duzue esaten zuek: «Lau hilabete barru uztaroa dugu?» Horra, bada, nik esan: Jaso begiak eta ikusi gari-soroak, uztarako horituak.\nDagoeneko igitaria bere saria hartzen ari da, eta betiko bizirako fruitua jasotzen, nola ereilea, hala igitaria, biak poz daitezen. Honetan bai betetzen dela esaera: «Batek erein, bestek uzta bildu».\nZeuek landu ez duzuena biltzera bidali zaituztet nik; besteak nekatu dira lanean, eta zuek jasotzen duzue haien nekearen fruitua.\nHiri hartako samariar askok sinetsi zuen Jesusengan emakumeak emandako testigantzagatik: «Egin dudan guztia esan dit».\nBeraz, samariarrek, Jesusengana etorri zirenean, beraiekin gelditzeko eskatu zioten Jesusi, eta bi egunez egon zen han. Jesusen mezua entzutean, askoz gehiagok sinetsi zuten, eta emakumeari esaten zioten: «Orain ez dugu zure esanarengatik bakarrik sinesten; geuk entzun dugu, eta badakigu, egiaz hauxe dela munduaren Salbatzailea»\n2014/03/16 - Garizumako 2. Igandea (A)\nAbrahamn bokazioa, Jainko herriaren aita.\nHasiera liburutik 12, 1-4a\nJaunak esan zion Abrami:\n«Utzi zeure lurra, zeure ahaideak\neta zeure aitaren etxea\neta zoaz nik erakutsiko dizudan\nNazio handi eginen zaitut.\nOspetsu bihurtuko dut zure izena.\neta bedeinkazio-iturri izango zara.\nbedeinkatu egingo dut;\nmadarikatzen zaituena, berriz,\nZure bitartez bedeinkatuko ditut\nlurreko herri guztiak».\nAbiatu zen, beraz, Abram, Jaunak agindu bezala.\nSalmoa 32, 4-5. 18-19. 20 y 22 (R.: 22)\nzuregan jarria baitugu esperantza!\nJaunak ditu zaintzen begirune diotenak,\nharen maitasunean itxaropen dutenak,\nheriotzatik libratu eta gosetean bizirik gordetzeko. R.\nJainkoak dei egin eta argia zabaldu zigun\nSan Paulo Apostoluak Timoteori egindako bigarren gutunetik 1, 8b-10\nJainkoaren indarraz fidaturik, sufri ezazu nirekin batera berri onaren alde.\nEbanjelio aurretik txatala Mt 17,5\n«Hauxe dut neure Seme maitea,\nhauxe dut atsegin. Entzun berari!»\n+ Jesu Kristoren Ebanjelioa San Mateoen liburutik 17, 1-9\n2014/03/09 - Garizumako 1. Igandea (A)\n2014/03/05 - Hausterre eguna (A)


Ohikoaren edertasuna | Iritzia | Berria\nOdesatik ihes egin behar izan zuen Willy Ronis-en aitak. Parisen jaio zitzaion semea, eta, XX. mendeko argazkigintza markatuko zutenetako bat izan bazen ere, bere argazkilaritzarako zaletasuna ezbeharrak ekarri zuen. 1932an soldaduskatik itzultzean jakin zuen aitak minbizia zuela eta musikaren ametsa, bere pasioa, biolina jotzearena, utzi zuen familia elikatu ahal izateko. Hilko zitzaion aita, eta argazki estudioa saldu zuen baina ordurako, ogibideari esker, lantzen zuen ildoan jarraituko zuen. Irudi luke naifa Ronisek berak defendatzen zuen eskola, «gizakia maite duen argazkilariaren begirada» lantzen duenarena.\nHalako batean, 96 urterekin eta Perec-en (ala Aritz Galarragaren) Gogoan dut bat egin zuen Ronisek. Deitu zion Egun hartan, zeren egindako argazki bakoitza egin zuen testuinguruaz oroitzen baitzen. Mahastizainak, metalgintzako langileak, neskatilak, iturrira ur bila 1948ko udako oporretan joan zirenak, Montreuil-eko ijitoak ispiluari begira lurrean eserita.\nEgun hartan-en bildu zituenetan argazki oin laburrenetakoa 1950eko bat da, Sutegia deitu zion Ronisek: «Egun hartan lantegian askatasun osoz ibiltzen utzi zidaten, Renault-ek hamarka argazkilari frantses gonbidatu baitzituen bere lantegien berrogeita hamargarren urteurrenerako liburu bat prestatzeko. Hau hautatu nuen nik. Iruditu zitzaidan ongi islatzen zuela tokiko giroa, baina uste dut zuzendaritzak kontsideratu zuela gehiegi gogorarazten zituela Zolaren eleberriak eta ez zuela nahikoa nabarmentzen egungo lantegien izaera modernoa. Azkenean beste irudi bat hautatu zuten, 4CV katekoa, gatzgabea».\nEstetikara lerra zaitezke, gizakiaren funtsezkoenari lotu, baina beti egongo da irizpide komertzial bat gainetik, beharrezko sofistikazioz, jende xehearen ezinak agertzear daudenean irudiak trukatzeko.


Loraldia jaialdiaren 7. edizioa egingo dute martxoaren 9tik 28ra: Sormenari zor! | Hitzen uberan\n← “Iluntzen” estreinatuko du Mairu antzerki taldeak\nYurre Ugarterekin solasean Irakurrieran irratsaioan →\nZazpigarren aldiz, Loraldia jaialdia antolatuko dute Bilbon, «Sormenari zor» lemapean. Martxoaren 9tik 28ra egingo dituzte ekitaldiak, hiriko hainbat lekutan. Jarraian bildu ditugu literaturari dagozkionak.\nLoraldia jaialdia antolatu dute martxoaren 9tik 28ra. Albiste honetan bildu ditugu literaturari dagozkion ekitaldiak; gehiago jakiteko, jo Loraldiaren webgunera.\nMartxoak 9an, 19etan, Bilboko Itsas Museoan.\nZoriontsuak izatea aukeratu genuen liburuari buruzko solasaldia, Mikel Ayllon egilearekin, eta liburuan oinarritutako Elkar ezagutu genuen eguna antzezlana, Irati Onaindia eta Aritz Bengoa aktoreekin, Igor Arzuagaren musikarekin eta Pablo Ibarluzearen zuzendaritzapean.\n«Elkar ezagutu genuen egunean, hotz egiten zuen, otsailaren 7 guztietan bezala. Zure begiekin akordatzen naiz. Batez ere. Jende zoriontsuak izan ohi duen distira zeukaten egun hartan. Zoriontsuak ginela ematen zuen. Baina nola heldu ginen haraino? Zein da zoriontsua izateko ibili beharreko bidea?»\nAyllonek, duela gutxi, bere liburu kutunak gomendatu zizkigun. Hemen irakur dezakezue.\nMartxoak 15, 19etan, Elkar dendan (Poza lizentziatua kalea)\nOdolekoak Antxiñe Mendizabalen azken liburua da. 1941ean hasi eta oraintsu arte, Iruñeko familia baten historia kontatzen digu nobelak, hiru belaunalditan zehar, hiru emakumeren bitartez: Matilde, Teresa eta Amaia, nor bere ama bilatzen eta ukatzen duten hiru matrioxka. Ama-alaba harremanei buruzko kontakizun sakon, gogor eta hunkigarria. Liburu aurkezpen honetan Alaine Agirrek gidatuko du solasaldia.\nHemen irakur dezakezue eleberriaren harira Mendizabali egin genion elkarrizketa.\nAbere ba: Ulu ala ele\nMartxoak 16, 19etan, Bidebarrieta liburutegian\nMusika, hitza eta irudia batzen dituen ikuskizun poetikoa. Palindromoak (ezker-eskuin zein eskuin-ezker testuek eduki berbera dute) izango ditugu abiapuntu. Bigara bikote sortzaileak Abere ba: palindromo ilustratuen piztegia liburu xarmangarria kaleratu zuen iaz eta orain ikuskizun bihurtu du. Proiektua modu esperimentalean garatu da eta hitzen jokoa eta musika uztartu da. Amorante eta Okene Abrego musikariekin batera sortutako esperientzia poetiko bat izango da. Palindromoen simetria grafikoa eta hotsezkoa agertu eta harek dakarren hitzen topaketa parodiatzen duen emanaldia. Musika, hitza eta irudia, aurreraka eta atzeraka.\nHemen irakur dezakezue Bigara proiektu kideei egin genuen elkarrizketa.\nMartxoak 20, 17:30etan eta 19:30etan, Bilboko Itsas Museoan\nObra honek iraganerako eta ametsen mundurako bidaia bikoitza proposatzen digu. Errealitatea eta literatura txirikordatzen dira antzezlan honetan. Gertakariak eta amets idatziak: etorkizunaren igarle bihurtuko zirenak.\nHasierako aurkezpenean Joseba Sarrionandiak euskaratu zuen Fernando Pessoaren O Marinheiro, koadro bakarreko drama estatikoa aitzakiatzat hartuz, bi idazle horien (eta hirugarren baten) arteko harremanaren ikuspegi berri eta ustekabekoa eskaintzen da. Marinela obrako hiru dontzeila-beilarien arteko biren eskutik jasoko dugu hori guztia.\nBi baino ez dira egongo agertokian, hirugarrenaren aulki hutsaren ondoan. Jadanik ez dagoenaren absentzia fadoaren tristeziaz betetzeko eta haren ametsak are presenteago egiteko.\nBerriak babestutako ekintza.\nParte-hartzaileak: Mikel Antza, Ainhoa Alberdi, Erika Olaizola eta Idoia Beratarbide.\nMartxoaren 22an, 19etan, Bira! kulturgunean.\nEsaten dugun argia Karlos Linazasoro idazlearen poema liburu berria da. Bizitzaren ospakuntza bat dakarkigute poema hauek, maitasunez eta argitasunez beteak, eta egilearen trebezia teknikoaren berri ematen digutenak, hainbat poesia-molde landuz: sonetoak, haikuak… Horietako zenbait irakurriko ditu egileak, Joxan Goikoetxea musikariaren laguntzarekin.\nMartxoak 28, 12:30etan, Bilboko Guggenheim museoan\n«Geroa. Gero urruna: 5540. urtea». Aro horretan kokatu du Unai Elorriaga idazleak ikuskizun honen testuaren abiapuntua. Berriro ere etorkizunaz hausnartuko dugu festibalari amaiera ematen duen emanaldian. Aurreko sei esperientzietan bezala, idazle bati jarri diogu erronka eta Unai Elorriagak onartu du sormen berri honen ardura. Testu literario honen bidegurutzean bi bertsolari arituko dira zuzenean: Jone Uria eta Oihana Iguaran. Joseba Santxok gidatuko ditu inprobisazioak. Eta sormen lan honi soinu banda jartzeko Fernando Velazquez ekarri dugu. Partitura berri bat idatzi du, etorkizunaz mintzo den diziplina arteko ikuskizun berri honi begira.\nElorriagak, duela gutxi, bere liburu kutunak gomendatu zizkigun. Hemen irakur dezakezue.\nBilbon barna bidaiatzeko aukera\nEkitaldiez gainera, Bilbon barna bidaia berezi bat egiteko aukera eskaintzen du aurtengo Loraldiak. Irati Agirreazkuenagak, Mikel Ayllonek, Igor Arzuagak sortu dute «Maskararen azpiko karmina pandemia sasoietarako audiogida». Norberak audio pieza jaitsi, eta ere kabuz egin dezake bidaia. Hona informazio gehiago: «Fikziozko kontakizun baten bidez, Bilbotik paseatzeko gonbita egingo dizuegu, hiria ezagutzeko aitzakian. Arriaga plazatik abiatuko gara eta Isozaki dorretan bukatu. Baina bidaiaren benetako helmuga, ordea, gutako bakoitzaren beldur eta izu ezkutuenen gordelekua izango da. Pandemiak gure mugimenduak eta gure aurpegiak mugatu ditu. Maskaren azpian ezkutatu behar ditugu orain sudurrak, masailak, ahoak, kokotsak. Ia berdindu egin gaituzte denak. Baina, zer dago maskara horien azpian? Norenak dira begi izutu horiek? Nora begira daude? Kaleak adierazpide artistikorako espazio bihurtu ziren aspaldi. Pandemia sasoietarako propio sorturiko ikuskizuna da, kalean eta bakarka bizitzekoa, kaleaz eta bakardadeaz gogoeta egiteko».


Irekia Eusko Jaurlaritza - Gobierno Vasco :: Eusko Jaurlaritzak Marcel Proust idazlearen liburu berezi bat aurkeztu du\nEusko Jaurlaritzak Marcel Proust idazlearen…\nEusko Jaurlaritzak Víctor Gómez Pin-en Analektak izeneko liburu berezia aurkeztu du gaur Donostiako Udal Liburutegi zaharrean. Bertan izan dira Hizkuntza Politikarako sailburuorde Lurdes Auzmendi, liburu hau argitaratzeko proiektuaren sustatzaile Víctor Gómez Pin bera eta Harkaitz Cano euskal idazlea.\nMarcel Proust idazle frantsesaren A la recherche du temps perdu nobela ezagunean oinarrituta kaleratu da gaur Eusko Jaurlaritzak aurkeztu duen Analektak liburu berezia. Víctor Gómez Pin filosofo katalana izan da liburu hau argitaratzeko sustatzaile nagusia eta, horretarako, Proust-en nobela ezagun horretatik pasarte batzuk hartu eta gaztelaniara itzuli ditu. Pasarte horiek, ondoren, Espainiako gainerako hizkuntza ofizialetara itzuli dira: katalanera, galegora eta euskarara.\nHala, Alexandra Segura-k katalanera, José Mayoralas-ek galegora eta Joxan Elosegi-k euskarara itzuli dute testua, eta Juan Ramon Makuso aritu da guztion arteko koordinazio-lana egiten. Liburu honetan jatorrizko testua etenik gabe azaltzen da frantsesez; itzulitako bertsioetan, berriz, Gómez Pinek propio jarritako izenburu batek aurkezten du zati bakoitza, eta horrek pasartearen edukiaz berehala jabetzeko parada eskaintzen digu.\nEusko Jaurlaritzako Hizkuntza Politikarako sailburuorde Lurdes Auzmendik aditzera eman duenez, "gure sailburuordearentzat harro egoteko moduko zerbait da literatura unibertsaleko idazlan gorenetako baten zabalkundearen alde egin dezakegula ikustea". Ildo horretatik, Víctor Gómez Pin La recherche obraren inguruan edizio eleanitz bat prestatzen ari zela jakin bezain laster, "Sailburuordetza honek argi izan du hasiera-hasieratik laguntza osoa eman behar ziola".\nAuzmendiren hitzetan, "edizio honen literatur interes bereziaz berehala jabetu ginen, eta ahalegin horretan zerikusi zuzena izan du Gómez Pinek sortarazitako errespetuak eta konfiantzak, Prousten obraren ezagutzaile sakona baita". Liburu honekin, gainera, "hizkuntzalariek, profesionalek nahiz zale arruntek, gozatzeko parada ere izango dute pasarteak gaztelaniaz, katalanez, galegoz eta euskaraz paraleloan eta aldi berean ikusita, hizkuntza espainiarren arteko alderaketa tipologikorako aukeraren aurrean izango baitira".\nAnalektak izenburua Gómez Pin-ek berak hautatutako titulua da, eta argitalpen horretan bertan Proust-en obsesioak argi islatzen dira: oinazea, ahanztura, heriotza, unadura... Donostiako Hariadna argitaletxeak kaleratu du liburua, mila aleko tirada du eta 500 ale Eusko Jaurlaritzak bere gain hartuko du banaketa egiteko; gainerako aleak, berriz, salgai jarriko dira ohiko liburu-dendetan.\nEusko Jaurlaritzak BECen UGPrako daukan gunea entretenitzeko eta baloreak irakasteko berriro atondu du\nErakurleak: eLiburutegiaren irakurketa talde digitala martxan da berriro


«Memoria oraina aktibatzeko behar dugu» | Euskal Herria | Naiz\n2021 URT. 22 - 23:15h\nDiseinugilea da Jean Louis Iratzoki azkaindarra. Ander Lizasorekin batera ari da lanean, Euskal Herrian sorturiko industria-diseinu estudioan. Azkainen dute bulegoa. Eta inguruko enpresentzat bezala –Alki, Sokoa– atzerrikoekin ere ari dira aulkiak, altzariak eta bestelako objektuak diseinatzen.\nJean Louis Iratzokik beste lagun batzuekin batera “Hemendik” proiektua abiatu du, eta liburu berezi honetan Euskal Herriko 50 objektu ikonikoren istorioak bildu dituzte. Gure industriaren historia biltzen dute objektu horiek, gure ekonomiak sortutako 50 adibide on dira. Altzariak, arropa, lan tresnak, markak, mugitzeko tresnak. Gure memoria industriala da, eta iragana aztertu dezakegu etorkizuna asmatzen ikasteko. Iratzokirekin bere Azkaineko bulegoan izandako solasaldian maiz errepikatzen den ideia da memoriarena. «Memoria ez da museo baten entziklopedia sortzeko egina, memoria da oraina aktibatzeko», bota du.\n«Hemendik» izeneko liburu honen funtsa izan daitekeen ideia bat azpimarratzen duzue sarreran, «iragana ezagutu behar da etorkizuna asmatzeko». Iraganeko ikonoekin batera gaur-gaurkoak ere ageri dira. Zeren xerka aritu zarete?\nNahasi ditugu. Kronologia ez dugu kontuan hartu, ezta aurkezpenean ere. Nahitarat nahi baikenuen erakutsi gauzak egin direla, egiten ari direla eta eginen direla. 1850ean sortutako xistera batetik gaurko arropa batera pasa gaitezke. Euskal Herriko 50 objektu ikoniko hautatu ditugu, aztertu eta liburuan bildu.\nNolako garrantzia du iragan industrial edo ekonomikoak?\nIragana baino gehiago memoria da. Aspaldidanik egiten dira gauzak Euskal Herri osoan. Hazparnen aspalditik bada larrugintza industria; Maulen, Iruñean, Eibarren... gauzak egin dira, baina memoria hori ez dugu bildu. Ez dakigu nondik heldu diren gauza horiek guztiak. Bestalde, zinez bananduak gara administratiboki, entitate ezberdinetan. Euskal Autonomia Erkidegoak uste du Euskal Herria bera dela, Nafarroa askotan kanpo da, Iparraldea zona turistikoa da askorentzat. Banatuak gara, eta guri dagokigu memoria biltzea. Orduan konturatzen gara askoz ere aberatsagoak garela. Anitzagoak.\nLan hau egin ostean, esango zenukete euskal diseinugintzarik badela?\nKontzeptu bezala esango nuke ez dela, espainol diseinu edo frantses diseinurik ez den bezala. Baina bada egiteko modu bat beharbada, oso serioa. Orain kalitatea deitzen dugun hori landu da gurean, kalitatezko gauzak egiten dira. Ez dira behin ere gauzak arinki egin, ez dira dekoratiboak izan. Diseinua fabrikaziotik heldu da, materialetik eta ekoizpenetik. Eta hemen gauza franko onak egin dira, indartsuak eta iraunkorrak.\nEibarreko kasua aipagarria da, «kopiatu bai, berritu ere bai» aipatzen da.\nKopiatu bai, hobetu ere bai. Armagintzatik heldu da Eibarren jakintza eta kultura industriala. Beraz, armagintza bada sektore bat non estetikak ez duen garrantzi handirik, eraginkortasuna bilatzen baita. Eibarren aspaldi egin dira kanpoan sortutako mekanismoak kopiatu eta hobetu, Ameriketakoak, Alemaniakoak, leku askotakoak. Hobeak eta merkeago egiteko. Gaur egun, ezberdindu beharra daukagu. Ez da aski kopiatzea edo hobetzea. Baina Eibarren horrek funtzionatu du historikoki.\nAukeratutako 50 objektu ikonikoak Euskal Herriko mapa batean ere paratu dituzte, lurraldetasuna agerian utziz. Nola hautatu dituzue?\nEuskal Herri osoa kontuan hartu dugu, Iparraldea edo Nafarroa kontuan hartu gabe ezin da. Oso pobrea litzateke. Talde lan bat izan da. Hanka batzuk bagenituen Nafarroan, eta herrialde guztietan. Objektuen gibelean den prozesu kreatiboari ere begiratu diogu. Geografikoki herrialde guztietan badira objektuak eta, bestalde, hautaketan aniztasuna bilatu dugu, alor guztietako objektuak bilduz: oinetakoak, mugitzeko tresnak, jantziak, goxokiak, gauza industrialak… eremu guztietan gauza interesgarriak direla erakutsi nahi genuen.\nEuskal Herritik mundura jauzia egiten duten asko direla jabetu daiteke irakurlea. Sanchesky, sakakortxosa, Loreak Mendian, Etxeondo… asko.\nKanpotik kontatutako Euskal Herriak iduri du hemen itxirik egon garela mendeetan. Eta ez da horrela. Beti kanpora joan gara. Sekulako diaspora dugu mundu osoan. Txapela adibidez, edo Gasteizko mus kartak mundu osoan hedatu dira diasporarekin. Ez gara soilik hemen bizi den populu txiki bat, beti besteekin harremanetan dena baizik; eta beldurrik gabe atera dena mundura.\nMarka hauek guztiek euskal nortasunari heldu diote beren lanetan?\nAskok ez du bere burua euskaldun bezala definitzen; gauzak egiten dituzte, saldu, aberastasuna sortu. Batzuk lotuagoak dira euskal tradizio bati, txapela kasu. Kolektiboki ez dugu aski erreferentzia egiten, edo askotan “klixeetan” sartzen gara. Zailtasunak ditugu gauzak zehazki kontatzeko, batez ere gauza identitarioetatik kanpo. Liburu honekin erakutsi nahi izan dugu alor anitzetan badela ekoizpen bat. Aniztasuna. Gure herriaren neurriak, hurbiltasunak, aukera asko ematen digu. Elkar ongi konprenitzen badugu, aberatsagoa izango da prozesua.\nZuen lan egiteko moldean, irizpide horiek baliatu dituzue. Aniztasunaren bila jo duzue, elkarrekin jende ezberdina aritu zarete lanean.\nLan sakon eta luzea izan da, geruzaz geruza egin dena. Lehenbizi diagnostikoa egin genuen, Euskal Herrian bereziki kultura eta ekoizpen munduak ez diote elkarri begiratzen. Kulturak ez du industria begiratzen, dirua hor baita epaitzen baitu; kapitalaren tresna dela uste du, ezkerretik begiratu du. Eta industriak ez du kultura begiratzen, nahiago du kirolera hurbildu eta esponsorizatu. Guretzat zubi lan bat egiteko asmoa egon da, ekoizten diren gauzak elementu kulturalak direla ohartzeko.\nLiburuko objektuei so eginda, konturatzen gara herri honetan garatzeko aukeraz gain, erresilientzia gaitasuna ere egon dela. Armagintzatik bizikletak edo josteko makinak sortu dira. Gernikako Astra, arma fabrika izatetik kulturgune bizia bihurtu da.\nBerez ohartzen gara objektuak sortzen direla behar batengatik, funtzio bat bete behar dutela. Ontzi bat behar da edateko, eta egiten da keramikazkoa edo kaiku bat egurrezkoa. Enplegua sortu behar da, lana. Krisiak ere bata bestearen ondotik heltzen dira. Baina ohartu gara, enpresa bat paretaren kontra delarik, hor sortzen dela zerbait berria. Berrikuntza. Txispak egoera horretan ateratzen dira. Asmakizunak pertsona bakar batek egiten ahal ditu, edo modu kolektiboan, edo herri kultura baten ondorioz. Horregatik da horren garrantzitsua memoria. Memoria ez da museo baten entziklopedia sortzeko egina, memoria da oraina aktibatzeko, horretarako behar dugu. Sorkuntza munduan badakigu ongi hori, egoera berriei, behar berriei aurreratu beharra daukagu.\nZuek altzarien diseinuan, aulkiena batik bat, ari zarete buru-belarri. Zer motibazio izan duzue lanean zuen aulkietatik horrelako liburu baten proiektuari ekiteko?\nIratzoki Lizaso estudioa gara gu. Diseinu industrialean ari gara, gehienbat altzari munduan, baina ez hor bakarrik. Tolosan den Mito komunikazio taldearekin ere ari gara. Gure bezeroak industrialak dira, handiak eta txikiak, mugaren bi aldeetan eta baita kanpoan ere. Baina liburu hau, lan hau, lanetik kanpo egin dugu. Gure jakintza eta gaitasunekin. Lan egiteko, komunikatzeko, argazkiak egiteko…. baina ikuspegi orokor batekin.\nBaina argi dugu ez dugula gure lanaren erakusleiho izan dadin egin liburu hau. Baina gure metodoa edo objektuak aztertzeko modua jarri dugu. Demagun kaiku bat aztertu nahi dugula, kaikua ez da objektu zahar bat baizik eta diseinuzko modelo bat da. Diseinu eskolan klase oso bat hartuko luke gure artzainek asmatutako kaikuak. Funtzioaren aldetik, materialaren aldetik. Baldintzak. Gauza horiek interesatzen zaizkigu.\nLiburu honek hiru edizio ditu; euskaraz eta ingelesez, euskaraz eta frantsesez, euskaraz eta gaztelaniaz. Hiru liburuetan bada objektu bat zinez garrantzitsua dena, tresna sofistikatu bat: euskara.\nHizkuntza hautu bat da. Nahi genuen liburu hau denentzat izatea. Euskal Herriko biztanle guztiak ez dira euskaradunak, Euskal Herritik kanpo sortu dezake interesa. Katalunian, adibidez, asko saltzen ari da liburua. Berdin Torontotik edo beste leku batzuetatik. Euskara emana dugu objektu zentral bezala, eta zaindu egin dugu. Idatzi dugu ahal bezain ongi, txukun, arinki. Sakontasuna badu baina irakurtzeko erraztasuna bilatu dugu. Istorioak dira eta ez historia.\nBeste hizkuntzetan ere ongi idatzi dugu. Ingelesez idatzi dugularik, bere ukitu berezia du. Elebitasuna ongi egitea zaila da. Ez genuen horrelako liburu baten beste erreferentziarik hizkuntzari dagokionez, baina gu industrian ari gara, eta askotan eleaniztasuna landu behar izaten dugu. Hiztun bakoitzari nola ongi aurkeztu bilatu behar izaten dugu maiz.\nLiburu eta proiektu honek badu tipografia berri bat ere, Hemendik.\nHori ere detailea baino zerbait gehiago da. Prozesua luzea izan da. Tipografo kataluniar batekin harremanetan jarri eta proiektua aurkeztu genion. Asko interesatu zen, eta buru-belarri murgildu zen. Ideia batzuk bagenituen, lotura batzuk. Letren artekoak. Testu guztia tipografia horrekin egin dugu, testua, izenburuak, liburuko portada. Badu euskal tipografiaren oinarri bat, baina asko landu du gero. Tipografia aurki sarean egongo da salgai: Hemendik deituko da.\nHau liburu bat baino gehiago da. Bide bat irekitzen du, jarraitu nahiko genukeena.\nEUSKAL HERRIKO 50 OBJEKTU IKONIKO\n«Txapela buruan, ibili munduan», esaten dugu euskaldunok. Eta Elosegui txapelaren historiak irekitzen du liburua. Karlistaldietako txapel gorriak, edo munduan zehar hedatu diren euskal txapelak ikono bilakatu dira. «Pirinioetako mendizaleen buru gainean sortu zen, eta mundu zabaleko buruetara zabaldu», dio testuak. Eta Eibarren asmatu eta garatutako grabagailuak jarraitzen du haria. Edo Xiberoan landutako Pataugas oinetakoak, edo espartinak. Irungo Sancheski marka, Biarritzen garatutako Notox surf taula bereziak, Bizkaiko Nerbioi errekaren ertzean landutako kateak, Alki jarlekua, Bilboko baldosa edo euskal makilak. Denetarik du gure historia hurbilak. Gure industriak. Gure ekonomiak. Gure herriak. Kortxoak ateratzeko Boj tresna bitxia Gipuzkoan nola sortu zuten Barrenechea, Olañeta eta Juaristik deskubrituko duzu liburuan murgilduta. Edo Nafarroako Azkoien herrian asmatutako kafe makinak –gaur egun beste hainbat gauza saldu eta eskaintzeko egokiak– nola sortu zituen Luis Troyak. Matxinbentako Otarreak edo Eibarreko armak lehenbizi, Orbea bizikletak gero. Etxeondo txirrindularitza arropa edo gure mahai gainetan diren marradun oihalak. Fagor etxetresnak edo jaietako zapi gorria.\nMundu bat biltzen da “Hemendik” liburuan. Hemendik mundura makina bat tresna eta objektu sortu dituelako euskaldunak. Horiek bildu eta aztertzea izan da liburu honen egileen xedea. Argazki zaharrak eta berriak, diseinu erakargarri batean paratu dituzte. Tipografia bereziz landutako testuetan, istorio bereziak kontatu dizkigute, modu ulergarri eta erakargarrian. Gure memoria industriala, gure ekonomia kultur mundura hurbildu dute. Gure izatea ulertzeko gakoak eman dizkigute, oso modu erakargarrian. Euskal Herriko aberastasuna eta aniztasuna erakutsi digute. Sormen prozesua. Krisiak eta berrikuntzak. «Iragana ezagutu behar da etorkizuna asmatzeko».


Joan Cresporen adierazpenak Pragako Europako txapelketan finalerdietara igaro eta gero - basqueteam\nJoan Cresporen adierazpenak Pragako Europako txapelketan finalerdietara igaro eta gero\nJoan Crespo Pragan jokoan den Europako txapelketan finalerdietara igaro da, K1eko lehen sailkapen txandan 18. postuan bukatu eta gero. Nahiko jaitsiera garbia egin du, talka bakarra zazpigarren atean eginda.\n‘BAT To Pyeongchang’ saioak Imanol Rojo iraupen-eskiatzaileari buruz hitz egingo digu asteburu honetan\nBasque Teameko kirolaria hobeto ezagutzeko aukera emango du bihar 13:55etan ETB2n eta igandean ETB1en ‘Oreka’ programaren barruan eskainiko den atalak. Korima Filmsek eta Akhonmediak ekoiztutako BASQUE TEAM Fundazioaren ‘BAT To PyeongChang’ saioak Imanol Rojo iraupen-eskiatzailea izango du protagonista asteburu honetan. Tolosako kaleak asfaltoz jantzitako kaleak dira. Elurra ez da maiz heltzen bertara, baina iraupen eskiak […]\nBabesletza hitzarmena sinatu dute Euskaltelek eta BAT Basque Teamek\nEuskal telefonia enpresak emakumezkoen kirolean eta kirol egokituan oinarrituko du bere babesa Bi urterako babesletza akordioa sinatu dute BAT Basque Teamek eta Euskaltelek, emakumezkoen kirola eta kirol egokitua oinarri izango duen hitzarmena eta bereziki Londres 2012ko Olinpiar eta Paralinpiar jokoetan parte hartuko duten kirolari euskaldunak laguntzeko xedearekin. Patxi Mutiloak , Eusko Jaurlaritzako Kirol Zuzendariak, sinatu […]\nZarauzko surflariak erakustaldia eman du Abanca Pantin Classic Galicia Pro txapelketako final-laurdenetan, Melania Suarez kanariarra ezustekorik gabe gaindituta. Nadiak 12.07ko puntuazioa lortu du eta Melaniak 8.50ekoa. Nadiak estatuko surflari onenetakoa dela erakutsi du txapelketa osoan zehar, surf moderno eta oldarkorra eginez. Hala ere, finalerdian Teresa Bonvalot izan du aurrez aurre, azkenean txapelketa irabazi duena. Portugaldarrak […]


Haurreskoletako delegatuek familiek ordaintzen duten kuotetan egin dituzten aldaketak eta finanziazio eza salatu dute | LAB SINDIKATUA\nIrakaskuntza Haur Eskolak Haurreskoletako delegatuek familiek ordaintzen duten kuotetan egin dituzten aldaketak eta finanziazio eza...\nHaurreskoletako delegatuek familiek ordaintzen duten kuotetan egin dituzten aldaketak eta finanziazio eza salatu dute\nHaurreskolak Partzuergoan langileon ordezkaritzan gehiengoa duten LAB sindikatuko delegatuek, Eusko Jaurlaritzako Hezkuntza Saila eta Haurreskolak Partzuergoko Zuzendaritza Batzordeak familiek ordaintzen dituzten kuoten inguruan hartutako neurriak salatu dituzte.\nParlamentuan gaur egungo kuotak oso garestiak direla onartu arren, eta horren inguruan neurri zehatzak proposatu ondoren, Hezkuntza Sailak 0-3 zikloan dauden beharrei aurre egiteko dauzkan ahuleziak izkutatzeko, marketing kanpaina martxan jarri du, kuotetan inolako eraginik izango ez duena.\nDoakotasunaren bidean urratsak emateko aukera galdu da, zerbitzu unibertsala izateko aukera galdu dugu. Haurreskolak ez dira denontzat izango, hau da daukagun errealitatea. Hezkuntza Sailak kontziliaziorako eta heziketarako sortutako etapa hau mespretxatu du, zerbitzu hau erabili behar duten familiei gezurrak kontatzen.\nHaurreskolak Partzuergoko zerbitzua erabiltzen duten familientzat ez da merkeago izango, nahiz eta familia batzuen diru sarrerak apalak izan. Partzuergoak kuoten bitartez jaso duen diru sarrera ez da aldatuko eta bonifikazio sistema aplikatzeko beste murrizketa batzuk aplikatu dituzte:\n– Bekak kendu dituzte bonifikazio sistema ezartzeko.\n– Haurreskolak Partzuergoan dauden 2 urteko gelen kuota igo dute, 2 urteko gela hauek desagertzera kondenatuz.\n– Egokitzapenerako kuota igo dute.\n– Matrikula egiterakoan kalkulua bi urtetarako egingo da, eta bi urte horietan familiaren egoera aldatzen bada (familian kide bat langabezian gelditzen bada, adibidez) ez da kontuan hartuko.\nHaurreskolak Partzuergoa oso zerbitzu garrantzitsua izanik, hainbat joku politikorako erabili izan da. Duela 4 urte partida faltsu bat sortu zuten. Honen helburua inbertsioak irudikatzea zen, baina teknikoki 3 milioiko partida hau gastatzea ezinezkoa zen. Langileon soldata izoztuta egon den bitartean edo familien kuotak igotzen ziren bitartean, gure arduradun politikoek gezurrezko zenbakiekin engainatzen gintuzten, langileak, bezeroak eta jendeartea.\nHau guztia gutxi balitz, aurtengo aurrekontuetan 3 milioiko murrizketa aplikatzeaz gain, marketing kanpaina bat burutu dute, benetako familien diru sarreren araberako kuota sistema bat ezarri beharrean.\nKalitateko hezkuntza sistema bultzatzeko instituzioen konpromiso irmoa adierazi beharrean iruzurrak baino ez dira plantetatzen.\nHaurreskolak Partzuergoko LAB sindikatuko ordezkariek, haurreskolen eredu propioa finkatzeko garaia heldu dela argi dutela adierazi dute, zaintza oinarri duen izaera hezigarriari lehentasuna ematea ezinbestekoa dela uste baitute.\nZuzendaritza Batzordea, eta honen lehendakaria den Cristina Uriarteri, hurrengo eskaerak helarazi dizkiete:\n⁃\tAurrekontuetan, Haurreskolak aintzat hartu eta partida handitzea, bestela ezinezkoa izango da familientzat dirulaguntzak bermatzea.\n⁃\tLanda eremuko Haurreskolak babestea, herri horietan betetzen duten funtzioa kontuan hartu behar da.\n⁃\t0-3 zikloa unibertsala, doakoa, euskalduna eta kalitatekoa izateko urratsak eta konpromisoak hartzeko garai da, itxurakeriak alde batera utzita.\nHaur-eskoletako langileen lau demanda irabazi ditugu, obra-kontratuak gehiegikeriaz erabiltzeagatik #LortuDugu\nGerente aldaketarekin, aukera berriak zabaltzen dira Haurreskolak Partzuergoan\nHaurreskolak Partzuergoko gerente Zorione Etxezarragaren kargugabetze eskaeran berresten gara\nHaurreskolak Partzuergo publikoko gerentea kargutik kentzeko eskatu diogu Hezkuntza sailburuari\nEAEko Justizia Auzitegi Nagusiak kudeaketako lanpostuak arautzera zigortu du Haurreskolak Partzuergoa, sindikatuari arrazoia emanda #LortuDugu


Bilboko Udalaren Musika Bandak azken kontzertua emango du Areatzako Kiosokoan - Deia\nBilboko Udalaren Musika Bandak azken kontzertua emango du Areatzako Kiosokoan\nJosé R. Pascual-Vilaplanak zuzendutako "Errusiatik" ikuskizuna 19:00etan hasiko da\nIkuskizuna Peter I. Tchaikovsky, Sergei Prokofiev, Dimitri Shostakovich, Aram Khachaturian eta Franco Cesarini ospe handiko bost autoreek idatzitako 9 obrez osaturik egongo da\nBILBO. Ekitaldia 19:00etan hasiko da eta banda osatzen duten 45 musikariek Peter I. Tchaikovsky, Sergei Prokofiev, Dimitri Shostakovich, Aram Khachaturian eta Franco Cesariniren obrak eskainiko dizkiete ikus-entzuleei.\nIkuskizuna guztira 9 obrez osaturik egongo da. Peter I. Tchaikovskyren "Coronation march" eta "Dance of the clowns-The Snow Maiden" lanekin hasi eta Sergei Prokofieven beste bi obrekin jarraituko da: "March from The love for Three Oranges" eta "March in B-flat Op.99". Prokofieven ostean, bandak Dimitri Shostakovichen "Folk dances", "Vals nr. 2 de Suite para orquesta de variedades" eta "Campanas de Novorossiysk-El fuego de la Eterna Gloria" interpretatuko du. Azkenik, Aram Khachaturianen "Trois dances de Gayaneh y Mascarade" eta Franco Cesariniren "Old russian romances" entzungo dira.\nGauzak horrela, Bilboko udal musika Bandak amaiera emango dio maiatzaren 10etik Areatzako pasealeku enblematikoa musikaz bete dituen udaberriko kontzertuen denboraldiari. Aurtengo musika zikloa 7 ekitaldiz osaturik egon da eta bitan musika bandak Bilboko udal txistulari Bandaren laguntza izan du.


Rufi Etxeberriak "urrats berria eta historikoa" aurkeztu du • ZUZEU\nRufi Etxeberriak "urrats berria eta historikoa" aurkeztu du\n“Aurreko eta ondorengo denborak finkatuko dituena”. “Alderdien legea beteko dugu”, esan du Etxeberriak. “Ezker abertzaleak eginiko hausnarketaren eta erabaki burujabearen emaitza da, ez da epe laburrerako izkin bat. Proiektu politiko legitimoa eraikitzen hasteko irtenbide demokratikoetan oinarrituriko erabaki koherentea da”.\nArgi eta garbi esan du Rufi Etxeberriak indarkeria baztertuko dutela, eta hor sartzen dela ETAk erabil dezakeena ere: Lehenik esan du “bortxazko talka ezaugarritzat izan duen zikloari behin betiko ateak itxiko dizkion prozesu demokratikoa” dela hau. “ Aurkeztuko ditugun estatutuetan indarkeriaren edota mehatxuaren erabileraren aurka agertuko da, ETAren indarkeria hor barruan kokatzen da egongo balitz, ezein delarik ere hartuko duen forma. Ez du justifikatzen eta babesten indarkeria, ezein delarik ere bere iturria”, esan du Rufi Etxeberriak. “Indarkeriaren arbuio argia egiten dugu, helburu politikoak erdiesteko indarkeria erabiltzea edo mehatxu oro baztertuko ditu alderdi berriak”.\nBigarrenik, “esparru independendistan kultura politikoa eraldatu nahi dugu”, adierazi du. “Indarren metaketa eta konbergentzia” bilatuko du alderdi berriak. “Independentista, sozialista, euskal nazioaren legitimitatean sinesten dugun, beste eredu sozioekonomikoaren aldekoak gara, eta horren alde beste eragile sozial eta sindikatuekin lan egingo dugu”.\nHirugarrenik, une hau “mugarri bat” dela adierazi du. “Proiektu politiko berri bat eragin nahi dugu, eredu zaharrak gaindituz”.\n“Nazioarteko komunitatearen aurrean, hedabideen aurrean, Euskaldunan dauden pertsonalitatean aurrean, euskal gizartean aurrean, legeztapena eskatzen du”, amaitu du Etxeberriak bere euskarazko jarduna.\nIñigo Iruin: “Ezker abertzalearen iraganeko antolaketarekiko zalantzarik gabeko haustura da”.\nJarraian Iñigo Iruin abokatuak alderdi berriaren estatutuak irakurri ditu Euskaldunan, gaztelania hutsez. Behin eta berriz, ETA aipatuz, alderdi berriak “indarkeria oro eta ETArena ere errefusatuko” dituela iragarri du. Iruinek adierazi du “alderdi berriak lagundu nahi duela biolentzia guztiak desager daitezen, bereziki ETArena, eskubide zibilak zapaltzen dituelako”.\nAlderdi berri honek aurreko alderdi eta prozesuekin haustura suposatzen duela esan du Iruinek,”Ezker abertzalearen iraganeko antolaketarekiko zalantzarik gabeko haustura da” eta haiek izan zitzateken menpekotasunik ez duela izango berri honek.\nBestetik, udal eta foru hauteskundeetako zerrendetan ezker abertzalearen hautagai izateko ETAren indarkeria errefusatu beharko dutela jakinarazi du.\nIrudia | Rufi Etxeberria | legeztapena | LGPL\nBatasuna, ezker abertzalea, legeztapena\nZuzenean jarraitu Ezker Abertzalearen alderdi berriaren estatutuen aurkezpena\nIrakurketa sortzetik sustatzeko\n8 pentsamendu “Rufi Etxeberriak "urrats berria eta historikoa" aurkeztu du”-ri buruz\nEdurne 2011-02-07 12:43\nBenetako aldaketa sumatzen da Etxeberriaren hitzetan, baina ez dut uste alderdi berria hauteskundeetan izango denik, ez baitago bere esku. Erabakia hartua dago.\nPatxi Gaztelumendi 2011-02-07 14:05\nBadago gure esku legalizazioaren alde egotea. Eskatzea. Esijitzea.\nEuskaldunon esku dagoen bezala herri honen etorkizuna, gure kulturarena, ekonomiarena, hizkuntzarena…\nGutxi sinesten dugu gure indarrean.\nZer pentsatzen duzu Egunkaria aferan adibidez, ezer egin ez bagenu, sententzia berdina litzatekela?\nAmonamantangorri 2011-02-07 18:52\nBerrian beheko iruzkinetan mota guztietako iritziak daude, baita ezker abertzalekoen artean ere. Iruinen eta Etxeberriaren adierazpenak irakurri, eta iruditzen zait edozein gelditzen dela pixkat flipatuta.\nizazpi 2011-02-07 19:18\nEl Pais-en artikuluak eta egiten duen inkesta ikusita ematen du PSOEk legalizazioaren alde egingo duela.\nAitor Furundarena Usabiaga 2011-02-07 21:23\nBerriako iruzkinei ez nieke kasu askorik egingo. Anonimoak izaki, jakin badakit halakoetan askok gezurretan hartzen duela ideologia jakin baten jarraitzaile paperak, kristonak esan eta ideologia horretakoek min handiagoa sentitzeko. Ez dago jakiterik, beraz nire ustez ez dute azterketarik merezi.\nAitor Furundarena Usabiaga 2011-02-07 21:25\nBerriako iruzkin HOIEI esan nahi nuen!\nAmonamantangorri 2011-02-08 10:43\nEz zait iruditzen ezker abertzale osoak adierazpen horiek besterik gabe irentsiko dituenik. Militanteei oraindik esplikatu egin beharko zaie honen atzean kosta ahala kosta hauteskundeetan eta legalitatearen barruan egoteko asmoa dagoela, eta zergatik.\nAlderdiaren oinarriak Espainiako alderdien legearen ispilua dira: bai bai, erakunde armatuaren eta legez kanpoko erakundeen kontroletik aske gaude, indarkeria mota oro arbuiatzen dugu, eta ETArena batik bat, ze ETAren indarkeria doble eta infinito kontatu arte arbuiatzen dugu, eta gainera hau ez dugu legea saihesteko asmoz esaten, bene-benetan baizik. Nahi duzuen guztia. Bale, ea orain ze aitzakia jartzen diguzuen.\nBeraz, oinarriok kanpotik inposatuak dira, ez dira sortzaileen nahiaren araberakoak. Atzoko adierazpenetan, Turkiako alderdi ezkertzale edo kurdu batean eredua bilatu dutela esan izan balute ez nintzake harrituko.\nEgia esan, hain absurdoa da legearen testua, xehetasunik txikienak ere zaintzen ahalegindu dira, barne antolamendua esaterako: ezker abertzaleak ez du inoiz ez idazkari nagusirik ez afiliaturik eduki, ezta behar ere. Horrexegatik, hain juxtu, ditu alderdi berriak afiliatuak eta idazkari nagusia.\nAmonamantangorri 2011-02-08 10:47\nArestiko guztiarekin ez dut esan nahi ezker abertzaleak orain berriz ere legea saihestu nahi duenik. Alderdi berriak ez du legea saihesten, legea oso-osorik betetzen du.


Argazkia: Soraluzeko Baso Biziak\n2020ko azaroan sortu zuten Soraluzeko Baso Biziak elkartea herriko bost naturazalek. Bertako basoak babestea dute xede, espezie exotikoak landatzeko joera areagotuaren aurrean. Inguruko lur-jabeekin harremanak egin eta sailen basoberritzearen inguruko hitzarmenak egin dituzte urte honetan. Elkartearen helburuetako bat, hala ere, etorkizunean herritar guztientzat izango diren lursailak erostea izan da.\nUrtebetean hazi egin da elkartea eta ehun bazkideen langa gainditu dute dagoeneko. Askotariko ekimenak antolatu dituzte urtean zehar, landaketak, basoen berreskurapenaren inguruko lanketak, Soraluzeko eskolarekin elkarlana... Joan den astean egin zuen elkarteak lehen batzar irekia, bazkideekin hurrengo urterako plangintza eta elkartearen funtzionamendua, helburuak eta antolaketaz mintzatzeko.\nElkarteak iragarri duenez “ametsa zena” bete ahal izan berri dute. Sei hektareako lursaila erosi du elkarteak bertako basoa leheneratzeko asmoz, Sagar errekako haranean. Inguru natural hondatuagatik kexatu baino gehiago egin daitekeela adierazi dute. Hurrengo belaunaldientzat babestu beharreko eremua izango da lursaila.


GIZARTE- ETA KIROL-IRAKASKUNTZAKO ETA -ANIMAZIOKO GOI-MAILAKO TEKNIKARIA - Jarduera fisikoak eta kirolak - AFDko Heziketa-zikloak\n60/2020 Dekretua [07/09/2020]\nGIZARTE- ETA KIROL-IRAKASKUNTZAKO ETA -ANIMAZIOKO GOI-MAILAKO TEKNIKARIA\n• Haurrentzako eta gazteentzako hezkuntza-aisialdiko jardueren zuzendaria/koordinatzailea.\n• Animazio turistikoko jolasak eta jolas-jarduera fisikoak. (99 o.)\n• Banakako kirol-jarduera fisikoak. (231 o.)\n• Taldeko kirol-jarduera fisikoak. (165 o.)\n• Tresna bidezko kirol-jarduera fisikoak. (160 o.)\n• Gizarte-inklusiorako kirol-jarduera fisikoak. (160 o.)\n• Kirol-jarduera fisikoak irakateko metodologia. (99 o.)


kalandu webgunea izaera partikularreko egitasmo dinamikoa da, eten gabeko garapenean dabilena. Zaletasunez jorratutako informazio gune izateko sortua da eta, haren bitartez, gizarte zientzien alor desberdinetan garatutako material interesgarriak bildu, ordenatu, sailkatu eta, ahal dela, partekatu nahi dira.\nkalandu webguneak ez du inolako etekin ekonomikorik jasotzen partekatzen dituen material horiekin eta, honenbestez, hobetsi egiten du irabazte asmorik ez duten plataformekin harremanetan aritzea edo era horretako webguneetan eskainitako materialen zabalkuntza bultzatzea.\nhala eta guztiz ere, webgunearen bidez aurkitu edota erdietsiko dituzun material askok egiletasun nahiz jabetasun eskubideak dituzte. Horrenbestez, eskubide horiek errespetatuz erabili beharko dira materialak. Alegia, eskuzabaltasunez eskaintzen zaizkigun testu horiek inon erabili edo aipatzekotan, jatorria adieraztea gizabidekoa ez ezik, ezinbestekoa dela ere pentsatzen dugu eta halaxe jokatzea eskatzen diogu edozein erabiltzaileri.\nkalandu bulego teknikoa\nGizarte eta kultura antropologia: neurri handi batean irakasle lanaren saihetseko kalteek akuilatua, 2000. urtean berriro unibertsitatera itzultzea erabaki zuen, zer eta Gizarte eta kultura antropologia ikasketak burutzeko asmoz. Nolabait ihesbide edo tertzio aldaketa moduan hartutako erabaki horrek, ordea, ordura arte hor ezkutuan egondako mundu batzuetarako atea ireki zioten, espero ez zuen ortzemuga kultural zabalen talaia. Honekin aski ez eta, lizentziatura burutu eta gero, Nortasuna, lurraldea eta gatazka izenburuko masterra egin zuen Deustuko unibertsitatean (...).\nPatxi Galé García (Bilbo, 1960):\nMendia: haurtzaroan hasi zen aisialdia mendian ematen, baina sekula ez da kirolari bezala definitu. Izan ere, mendirik mendi ibiltzea ez du inoiz hartu kirol jarduera bezala. Bisitatutako alderdiak eta beraietan bizi den jendea nahiz garatzen diren bizibideak ezagutzea izan du beti helburu. Kirolaria baino gehiago “txangolaria” dela esatea zuzenagoa litzateke, beraz. (...)\nEuskara: mendizaletasun horrek berak eraman zuen Euskal Herriaren zalea izatera eta, ezinbestezko ondorio gisa, modu berean euskaltzale izatera ere. Mendiko adiskideen artean eta igande bateko mendi txango batean hartu zuen, gazte oraindik, euskararen ezagutzan sakontzeko deliberoa. Esan eta egin, ordutik aurrera jo eta su ekin zion euskara ikasteari (...).\nIrakaskuntza: unibertsitatean hasteko adinera heldu zenean, magisteritza ikasketak egitea erabaki zuen, etorkizuneko balizko irakasle lana euskararen irakaskuntzaren zerbitzura paratzeko, hots, euskal filologia ikaslerroa hautaturik. Diplomatu ondoren, oposizioak gainditu eta karrerako funtzionario izatera pasatu zen. Era horretan, euskal irakasle gisa hamabost urtez jardun zuen ondoren Bizkaiko zenbait ikastetxetan, alegia, Gordexolan, Lekeition, Zaldibarren, Sopelan eta Bizkaiko Etxeko Pedagogi Laguntza zerbitzuaren sorreran (...).\nToponimia: euskal mendizale “txangolaria” izanik, berehala piztu zen harengan leku izenen gaineko jakinmina. Bisitatutako mendien izenak ez ezik, haien azpian bistaratzen ziren herriak, aurkintzak, mendi-lepoak... ere nola izendatzen diren eta izen horiek zein hizkuntzari dagozkion miatzen hasi zen. Jakinmin horren lehenengo emaitza Bizkaiko mendien izenen datu bilketa eskerga bat izan zen, Bizkaiko gailurren katalogoa izeneko argitalpena ekarri zuena (...).


Telelanari buruzko Plan Pilotoa onartu da - STEILAS UNIBERTSITATEASTEILAS UNIBERTSITATEA | UPV/EHUko langileen sindikatua\nSubmitted by admin on 2014-03-14 – 2:16 PMNo Comment\nTelelanari buruzko Plan Pilotoa onartu da aste honetan. Beraren bitartez lan mota horren bidegarritasuna aztertu nahi du Administrazioak; eta sindikatuek telelana jartzeko prozeduraren bermeak ziurtatu nahi ditugu. Plan honen ebaluapenaren ondoren lan mota hau AZPko gainerako langileei zabaltzeko aukera aztertuko du Administrazioak, lanpostu bakoitzak dituen berezitasunak eta mugak kontutan hartuta. Gehiengo sindikalak ontzat eman du Plana. Apirilaren 1ean abiatuko da urriaren 31ra arte.\nPROIEKTUAREN EZAUGARRI NAGUSIAK\nProiektu honetan parte har dezaketen zerbitzu eta postuak 4. eta 8. artikuluetan dago zehaztuta. Unitate ezberdinetako 15 pertsonek osatuko dute azken taldea. Eskaera aurkeztu ahal duten langileak:\nFuntzionario edo laboral, finko edo aldibaterakoak, betiere Lanpostuen Zerendakoa lanpsotu batean badaude.\nAzken bi urteotan urtebetez elan egin izana, jarraian edo zatika.\nProiektu piloto honen helburua ondorioak ateratzea da, aurrerago modu orokorrean langile orori zabaltzeari begira. Beraz, ahalik eta unitate eta zerbitzu gehien parte hartzena saiatuko da.\nLanaldia horrela banatuko da: 3 lagun etxebizitzan eta 2 lanpostuan, salbuespenez hau alda badaiteke ere. Telenaren lanaldiaren bost ordu gutxienez enpresaren lanaldi orokorraren barruan izango dira. Lanaldiaren gainerako orduak langilearen beharraren arabera egingo dira.\nAdministrazioak baldintza batzuk eskatuko ditu mota honetako lanean aritu ahal izateko: gutxieneko banda-zabalera izatea nterneterako sarbidean, gutxieneko ezagupen tekniko batzuk, Prestakuntza eta Lan Arriskuen Prebentziorako Zerbitzuak prestatutako ikastaro batzuk gainditezea….\nHalaber, Administrazioak baliabide batzuk jarriko ditu etxetik lan egin ahal izateko: ordenadore portatila, pantaila, teklatdua, xagua eta alfombratxoa.\nPlanaren zehetasun guztiak bukaerako loturan ikus ditzakezu.\nLanaren antolakuntza malgutzea, ala lana, familia-bizitza eta norberaren bizitza uztartzea?\nProiektu honen negoziazioa ibilbide luzea eta batzuetan karabilkatsua izanda. Agian Administrazioaren lehen proposamena eta Eusko Jaurlaritzaren Telelanaren proiektua berdin-berdinak zirelako.\nHasiera-hasieratik Administrazioari asmoa ikusi zitzaion: lan-antolakuntza malgutzea zuen helburu, eta horrek ekartzen diona lan mota hau hartzen duen langileari: helburuengatiko lana, emaitzen neurketak, ratioen negoziazio zuzena enpresa eta unitate horretako buruaren artean, e.a.\nUnibertsitate honetan orain arte ikusi ez diren parametro berriak ezarri nahi zituen lan harremanetan. Azpikontrata batekin arituko balitz bezala: baldintzak estutu eta estutu.\n“Lana eta familia” uztartzearen goxoki horrek gure gustoko ez ziren asmo batzuk zekartzan, nahiz eta bilgarri polit batean etorri. Azkenean produktibitatea eta neurketari buruzko aipamen gehienak desargetu dira testutik eta argi dago jasota zein den planaren helburu nagusia: bizitza-familiarra eta lanaren konziliazioa erreztea.\nTelelanaren lan arriskuak\nArrisku psikosozialak jaso dira planan era ezberdinetan. Abididez, lanaldi banaketa: hiru egun etxean eta bi lantokian. Edo etxean lan egiteko erabakia atzeragarria izatea.\nEtxean gerta daitezkeen lan istripuak izan dira negoziaziazioaren beste arlo garrantzitsua eta eztabaidatsua. Azkenean, etxean izandako istripuak lan istripuak bezala hartuko dira.\nPlan Piloto honetan parte hartuko dutenei Administrazioak lan-sihurtasunari buruzko ikastaroak emango dizkie Prebentzio Zerbitzuaren bitartez. Eta langile guztiek, hala eskatzen badute, Prebentziorako teknikarien bisita izango dute etxebizitzan, balorazioa bat egiteko eta beharrezkoak ikusten diren gomendioak egiteko.\nGerta daitezkeen istripuak nola baloratu eta etxeko ala lan istripuak diren nola zehaztu azaltzeko asmoz txosten bat egin du Mutualiak, Prebentsiorako Zerbitzuburuak eskatuta.\nTxosten horretan jasotzen ziren hainbat alderdiekin sindikatuak ez ginen ados. Azkenean Administrazioak onartu du langileak ez duela frogatu beharko lan istripua izan duela (eta ez etxeko istripua), Mutualiak aholkatzen zuen moduan. Jakina, hori guztia muga batzuen barruan. Lan-istripua kalifikatzerakoan ez dira gauza bera bihotzekoa eta babarrunen eltzearekin istripua.\nProiektu honen inguruan hitzegiten hasi ginenetik badira igaro hilabete batzuk. Lana, bizitza pertsonala eta familiarra uztartzeko neurrien artean ez da premia handiena zuen tresna, bainan lehenengo pauso bat da.\nKonziliazioa errezteko Administrazioak beste bide batzuk badituela pentsatzen dugu, orain arte ukatu dizkigunak: “hobetze”-deialdiak berreskuratzea, lanaldi berriak aztertzea…. Horrela jakinarazi diogu eta ematen du Administrazioak erronkari eustsi egin diola eta eztabaida zabalduko duen hitza eman zuen.\nLan-mota honen zain jende asko dagoela jakin badakigu. Horregatik ez diogu oztoporik jarri akordioari. Hori bai, berme bat exijitu dugu: telenaren bitartez lan egingo duenak inongo penalizaziorik ez dezala jaso etxetik aritzeagatik hain zuzen ere, eta Kanpuseko langileekin alderatuta baldintza eta eskubide berdinak izan ditzala.\nBigarren fase batean AZPko langile guztiei zabalduko zaie telelanaren aukera. Orduntxe Plan Piloto honetatik kanpo geratu diren beste baldintzak eta xehetasunak aztertu eta definituko ditugu. Adibidez:\nNork egin dezake telelana. Ezin dugu onartu lanean urteak eta urteak daramatzaten langile batzuk aukera horretatik kanpo geratzea bere lanpostua Lanpostuen Zerrendatik kanpo dagoelako.\nTelelanaren aukera soilik bizilekura mugatzearekin ez gaude ados. Langilea bizi den kanpuseko egoitza batean lan egiteko aukera eskaini behar da. EHUren izaerarekin bat datorren neurria dela uste dugu.\nLanerako gutxienezko baliabideak nork jarri. Adibidez, Interneterako lotura noren kontura edo aulkia nork jarri behar du? Administrazioak, langileak? Extintorea edota errezelak aipatu dituzte batzuk ironikoki, baina lan-harremanetako adituen ustez gaiak badu bere garrantzia. Dudarik gabe sakondu behar da arlo honetan.\nDebateak hasi besterik ez du egin. Plan Piloto honek emango dituen ondorioak aztertuta Plan Orokor bat indarrean jartzeko proposamenak jarriko ditugu mahai gainean, lana, bizitza pertsonala eta familia uztartu ahal izateko.\nHona hemen Plan Pilotoren deialdia eta akordioa. [ikusi]\nEtiketak: acuerdo, conciliación familiar, AZP, riesgos laborales, teletrabajo


Eibarko tranpa | Gizartea | Berria\nErrepublika? Zein? Espainiakoa? Frantziakoa? Gurea, orain arte inoiz izan ez duguna? Gehien-gehienetan errepublika esaten dugu Euskal Herri penintsularreko herritarrok. Hitz hori, ez Espainiako Errepublika. Abertzale askok ere bai. Euren burua burujabetzaren aldekotzat dutenen ahoan errepublika berba entzuteak Espainiakoari buruz ari direnean belarriko mina ematen dit.\nEz txarto ulertu: Espainiako bandera errepublikanoak ez dit sentimendu negatiborik eragiten, besteak bezala. Hura ikusi eta errespetua sentitzen dut. Izan ere, artean lortu gabe zeuden eskubideak eskuratu ziren garai haietan. Gainera, faxismoaren kontrako ikurra izan zen errepublika haren aldeko defentsa. Familian bizi izan genuen. Gure aita eta aitona Espainiako II. Errepublikaren alde borrokatu ziren. Gerra amaituta, Maroko espainiarreko diziplina-batailoi batera eraman zuten aita. Aitonak eta osabak Herrialde Katalanak banatzen dituen muga zeharkatu zuten. Saint Cyprien-eko barneratze-eremuan sartu zituzten. Hain txarto tratatu zituzten han, non osabak nahiago izan zuen Francoren kartzela batera joatea arriskatu Frantziako bandera kolonietan defendatu baino. Izan ere, frantsesek legioan sartu eta Indotxinarantz abiatzea proposatu zioten, baina hark ezetz erantzun zien. Aitonaren arrastoa galdu egin zen.\nEuskaldunok larregi idealizatu dugu Espainiako Errepublika. Gure gaitz guztientzako botika izango balu bezala. Ez dakit iruditeria horretan norainoko garrantzia duen Eibarrek. Baina badu, izan. Hango udaletxean errepublika hura aldarrikatu zuteneko 90. urteurrena ospatu da. Batzuetan pentsatu izan dut ez ote zen hobea izango Espainiako II. Errepublika Tordesillas, Tarazona edo Lucenan aldarrikatu balute. Hamaika leku daude, eta Eibarren izan behar. Euskal Herrian. Destinoaren tranpa? Kasualitatearena? Berdin dio. Eibar amu ederra da, nire iritziz, epe erdian gauzatuko ez den eta epe luzean euskaldunoi askatasuna bermatuko ez ligukeen erregimen politikoaz amets egiteko.\nBadugu arrazoirik hainbesteko ezkortasuna izateko. Historiak horixe erakutsi digu. Euskal errepublika utopia dela esango dute. Nik utopikoagotzat jotzen dut saldu nahi diguten Espainia konfederal eta justua, bertako herrien etorkizuna erabakitzeko eskubidea onetsiko lukeena. Zenbait mende eta erregimen izan dituzte, bada, aukera hori bideragarria dela frogatzeko, baina ez dute nahi izan. Peixotok azaldu berri du elkarrizketa batean Telesforo Monzonek zer esan zion Argalari: «Ni lehenbizi naiz abertzalea, gero kristaua eta gero demokrata». Bada, gure lagun asko espainiarrak dira lehenbizi. Eta gero, gainontzeko guztia, zeuek aukeratu ordena: demokratak eta katolikoak, edo ateoak eta demokratak.\nHorregatik, nahikoa eszeptikoa naiz errepublikak hitza —pluralean— entzuten dudanean. Ez dut iberismo idilikoan sinesten. Orain, penintsulako herri guztiak errepublika izatea da gure asmoa? Guri dagokigu Gaztela errepublika bihurtzea, bertan nonbait omen dagoen potentzial errepublikanoaz baliatzea geure errepublika bultzatzeko?\nOngi etorria izan dadila Espainiako Errepublika. Hirugarrena izango litzateke, baina ez euskal lurrean. Izan ere, Eibarren Espainiako II. Errepublika aldarrikatu zutenean Frantziako III. Errepublikan bizi ziren beste aldeko haurrideak. Bosgarrena dute orain. Espainiarrentzat hirugarrena izango litzatekeena zortzigarren errepublika metropolitarra izango genuke berton. Bien-bitartean, hamar urte barru, Espainiako II. Errepublikaren mendeurrena izango da. Noiz ospatuko dugu geurea?\nEspainiako Errepublikaren bandera ikusi dugu plaza eta kaleetan, apirilaren 14aren harira. Bandera hori errespetatu egiten dut, baina zirrara berezirik gabe. Neure egiten ditut Josep Lluis Carod Rovirak Twitterren hedatutako hitzak: «Errespetu osoa Espainiako bandera errepublikanoarentzat, Riegoren ereserkiarentzat eta Marseillesarentzat, baina ez dira ez gure bandera, ez gure ereserkia». Horixe.


Sekta erlijio edo ideologia jakin bat jarraitzen duen gizatalde bat da, bere baitan kohesio nabarmena duena, ortodoxiatik at eta gizartetik bereizia. Egun, terminoak konnotazio gaitzesgarriak hartu ditu eta sekten aurkako aurreiritzi nabarmena dago gizarteko zenbait sektoretan, bere baitan biltzen diren pertsonak askatasuna galdu eta azkenean deuseztatu eta suntsitu egiten dituztela argudiatuz, manipulazio mental eta erabateko kontrol estrategia baten bitartez. Iritzi negatibo hau sekta zenbaiten baitan izandako krimen izugarriek ere indartu dute, gizartean hedabideek zabaldu ere egin dutena. Sekten inguruko diskurtsoaren subjektibotasuna dela eta, eztabaidagarria izaten da talde jakin bat sekta den edo ez: talde horretako kideek sekta direnik ukatzen badute ere, talde horren aurka jotzen\nSekta erlijio edo ideologia jakin bat jarraitzen duen gizatalde bat da, bere baitan kohesio nabarmena duena, ortodoxiatik at eta gizartetik bereizia. Egun, terminoak konnotazio gaitzesgarriak hartu ditu eta sekten aurkako aurreiritzi nabarmena dago gizarteko zenbait sektoretan, bere baitan biltzen diren pertsonak askatasuna galdu eta azkenean deuseztatu eta suntsitu egiten dituztela argudiatuz, manipulazio mental eta erabateko kontrol estrategia baten bitartez. Iritzi negatibo hau sekta zenbaiten baitan izandako krimen izugarriek ere indartu dute, gizartean hedabideek zabaldu ere egin dutena. Sekten inguruko diskurtsoaren subjektibotasuna dela eta, eztabaidagarria izaten da talde jakin bat sekta den edo ez: talde horretako kideek sekta direnik ukatzen badute ere, talde horren aurka jotzen dutenek bere sekta izaera nabarmentzen dute. Horrela, "sekta besteak direla" baieztatu ohi da. Sektek izaten dituzten ezaugarri multzoari sektarismo deritzo eta zerbaitek sekten ezaugarriren bat hartzen duenean sektarioa dela esaten da. Sekten aurkako taldeak ere badaude, talde horietako kideen familiarrak edo kide-ohiek osaturik eta sekten arriskuei buruz ohartarazten dutenak, hedabide eta administrazio publikoen interesa erakarriz. Sekten inguruko kezka 1960ko hamarkadatik garatu da, kontrakultura izeneko mugimenduaren baitan ortodoxia edo "normaltasun" erlijioso eta kulturalarekin bat ez zetozen taldeak ugaldu zirenean. Horrela, sekten kideak, "biktimak" sekten kritikoen hitzetan, gazteak izan dira gehienetan, gizarte kontsumistak eskaintzen ez dizkien balore eta bizipenen bila. Beste batzuetan, krisi afektibo bat jasan eta talde hauetan babes, espiritualtasun eta maitasuna aurkitu duten pertsonak dira sektaratu direnak. (eu)\nSektak hautemateko zenbait galdera\nSekta erlijio edo ideologia jakin bat jarraitzen duen gizatalde bat da, bere baitan kohesio nabarmena duena, ortodoxiatik at eta gizartetik bereizia. Egun, terminoak konnotazio gaitzesgarriak hartu ditu eta sekten aurkako aurreiritzi nabarmena dago gizarteko zenbait sektoretan, bere baitan biltzen diren pertsonak askatasuna galdu eta azkenean deuseztatu eta suntsitu egiten dituztela argudiatuz, manipulazio mental eta erabateko kontrol estrategia baten bitartez. Iritzi negatibo hau sekta zenbaiten baitan izandako krimen izugarriek ere indartu dute, gizartean hedabideek zabaldu ere egin dutena. Sekten inguruko diskurtsoaren subjektibotasuna dela eta, eztabaidagarria izaten da talde jakin bat sekta den edo ez: talde horretako kideek sekta direnik ukatzen badute ere, talde horren aurka jotzen (eu)


Gonzalo Perez Trascasa & Yesca taldea K@ntari Euskaltzaindian — dantzan.eus\nHemen zaude: Hasiera › Komunitatea › Aiko Taldea › Gonzalo Perez Trascasa & Yesca taldea K@ntari Euskaltzaindian\nGaztela Leongo musika herrikoia izango da hilabete honetan, AIKO TALDEAk, Euskaltzaindiarekin lankidetzan, urritik antolatzen duen K@ntari zikloaren protagonista. Lurralde horretan ahoz aho transmititu diren kantuak, Gaztelako musikaren legatuaren ikerketan eta berreskuratzean aitzindaria izan den Yesca kolektiboko kide den Gonzalo Pérez Trascasa folklorista eta hedatzailearen eskutik. Hitzordua, Gonzalok eta bere Yesca taldeak eskainiko duten kontzertu-solasaldia, ostiral honetan, urtarrilaren 25ean, izango da, Euskaltzaindiaren egoitzan (Plaza Barria, 15), 19:00etan.\nGonzalo Pérez Trascasa (Burgos, 1957) Zuzenbidean lizentziatua da, eta abesti herrikoiekiko zaletasunak bere bizitza osoa Gaztelako, eta batez ere Burgoseko, folklorearen ikerketara bideratzera eraman du. Bere hedapen lana 1976an hasi zen, Yesca kolektiboa sortu zuenean. Talde hori, sarri askotan adinekoen oroimenean baino geratzen ez diren abestien bilketan aritzen da.\nLegatu horren aberastasuna zabaltzeko gogoa izan da, baita ere, RNEn egin duen lanaren ezaugarri nagusia. 1983an hasi zen bertan lanean, eta hainbat musika saio egin ditu, lurraldeetako musikaren ikerketan zentratuta. Lan horretatik, Cervantes Institutuarekin eta RTVE berarekin lankidetzan argitaratutako hainbat argitalpen sortu dira. Saio horien artean azpimarragarriak dira sari asko eta asko jaso dituzten ‘Raíces’ eta ‘El Candil’ eta ‘Músicas de tradición oral’, Radio clásicak 2010etik iaz arte eskainitakoa. Horrez gain, Pérez Trascasa musikari gisa aritu da hainbat estilotako taldeetan, Erdi Aroko musikatik jazzeraino.\nUrritik, ospe handiko abeslariak eta musika-tresna jotzaileak igaro dira K@ntari ziklotik, Xabier Berasaluze ‘Leturia’, Thierry Biscary eta Joseba Tapia, besteak beste. Orain, Gonzalo Pérez Trascasaren eta Yesca bere taldearen txanda da, kontzertu/hitzaldian; otsailak, egungo Gaztelako abesti tradizionalaren erreferentzia eta perkusio jotzaile den Valladolideko Vanesa Muelaren tailerra jasoko du; martxoan Maddi Oihenart etorriko da; Roberto Etxebarriak eta Idoia Markaidak osatutako bikotea izango dugu apirilean; eta Benito Lertxundik amaiera ezin hobea emango dio zikloari maiatzean.\nHori dela eta, K@ntari kantu, kultura tradizional eta, orokorrean, musika zale, ikerlari eta profesional guztiei zuzendutako ekimena da. Tailerrak ostiral arratsaldetan egingo dira, hilean behin, 19:00etan, urritik maiatzera, eta iraupena malgua izango da. Tailer bakoitzak 20 euro balioko ditu, eta plazak mugatuta daude. Hori dela eta, izena emateko ordena jarraituko da. Izena aiko@aikotaldea.eus <mailto:aiko@aikotaldea.eus> helbide elektronikoan eman ahal izango da, izena eta abizenak, telefono mugikor zenbakia eta egin gura den tailerra adieraziz, eta baita 634 423 539 telefonora deituz ere.


Segurtasuna gauza guztien gainetik dago : Goierriko Hitza\nSegurtasuna gauza guztien gainetik dago\n– Xabi Mujika (Boluntarioa Aralarko Uarrainen)\nMilesker pasatako gau eta egunean zehar modu batean edo bestean animatu gaituzuen guztioi. Aurtengo Ehunmilak Trail lasterketari buruzko kronika idazteko asmorik ez daukat, baina pasatakoak pasata, gaua nola bizi izan dugun kontatuko dizuet. Denon lasaitasunerako inongo momentuan ez genuen muturreko egoerarik bizi, bi ekaitz gainean lehertu arren. Hala ere, ez zen gau «erosoa» izan, nahiz eta dendaren ondoko harkaitz-muino altu batean metalezko hodi luze bat tximistorratz moduan jarri. Gainera, lasterketaren antolakuntzak utzitako denda aterpe sendoa izan genuen gau osoan, ahuldaderik gabe. Tximista eta trumoiez inguratuak izan ginen 04:30a arte. Tximista eta trumoiak aurrean, atzean, ezkerrean eta eskuinean, baina tximistarik gertuena kilometro pare pasatxora lehertu zen. Goizeko laurak eta erditik aurrera, zerua atertu eta pixkanaka zerua izarrez janzten joan zen, gu ere lasaitu eta loaldi txiki baterako unea eskainiz. Lasterketak iraun zuen denbora osoan Valdirekin [Mikel Valdivielso] komunikatuta izan ginen. Denbora osoan ekaitzen portaeraren berri ematen zigun eta emandako oharrei eskerrak gaua errazago pasa genuen. Bi lasterketak bertan behera uztearen harira, tximisten joan-etorria nolakoa izan zen kontuan izanda, hartutako erabakiarekin ezin konformeago egon. Gauza bat da, gu izan ginen moduan, denda sendo baten babespean egotea, eta beste bat lasterkariak mendi zabalean tximisten menpe uztea. Lasterkari eta boluntarioen segurtasuna gauza guztien gainetik dago, eta nahiz eta erabakia erraza ez izan, esango nuke printzipio hau izan zela erabakia hartzearen arrazoirik nagusiena. Honelako printzipioak ardatz izateak lasterketa bat handia egiten dute. Eta ostiral gauetik Ehunmilak ultratrail handiagoa egin denaren zalantzarik ez daukat.


Usseau (Vienne) - Wikipedia, entziklopedia askea.\nPascal ROCHER (2014-2020)\n46° 52′ 34″ N, 0° 30′ 31″ E / 46.876111111111°N,0.50861111111111°E / 46.876111111111; 0.50861111111111Koordenatuak: 46° 52′ 34″ N, 0° 30′ 31″ E / 46.876111111111°N,0.50861111111111°E / 46.876111111111; 0.50861111111111\nUsseau (Vienne) (Frantzia)\nUsseau (Vienne) (Vienne)\nAntran, Leigné-sur-Usseau, Saint-Gervais-les-Trois-Clochers, Thuré eta Vellèches\nUsseau Frantziako udalerri bat da, Vienne departamenduan dagoena, Akitania Berria eskualdean. 2013an 643 biztanle zituen.\n2007an Usseau udalerrian erroldatutako biztanleak 643 ziren. Familiak 236 ziren, horien artean 48 pertsona bakarrekoak ziren (24 bakarrik bizi ziren gizonak eta 24 bakarrik bizi ziren emakumeak), 76 seme-alabarik gabeko familiak ziren, 96 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 262 etxebizitza zeuden, 238 familiaren etxebizitza nagusia ziren, 13 bigarren erresidentzia ziren eta 11 hutsik zeuden. 256 etxeak ziren eta 1apartamentu bat zen. 238 etxebizitza nagusietatik 191 bere jabearen bizilekua ziren, 41 alokairuan okupaturik zeuden eta 6 doan lagata zeuden; 3 etxek gela bat zuten, 6 etxek bi zituzten, 30 etxek hiru zituzten, 75 etxek lau zituzten eta 124 etxek bost zituzten. 180 etxek euren parking plaza propioa zuten azpian. 89 etxetan ibilgailu bat zegoen eta 132 etxetan bat baino gehiago zituzten.\nUsseau udalerriko biztanleria-piramidea 2009an .\n2007an lan egiteko adina zuten pertsonak 416 ziren, horien artean 329 aktiboak ziren eta 87 inaktiboak ziren. 329 pertsona aktiboetatik 300 lanean zeuden (167 gizon eta 133 emakume) eta 29 langabezian zeuden (12 gizon eta 17 emakume). 87 pertsona inaktiboetatik 29 erretiraturik zeuden, 30 ikasten zeuden eta 28 "bestelako inaktibo" gisa sailkaturik zeuden.\n2009an Usseau udalerrian 230 unitate fiskal zeuden, 640 pertsonek osaturik. Pertsona bakoitzeko diru-sarrera fiskalaren mediana urteko 17.177 euro zen. \n2007an zeuden 21 komertzioetatik, 1 erauzte enpresa zen, 2 janari enpresak ziren, 4 eraikuntza enpresak ziren, 5 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 2 finantziazio enpresak ziren, 1 higiezinen enpresa zen, 1 zerbitzu enpresa zen, 2 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 4 zerbitzu publikoetatik, 2 iturginak ziren, 1 argiketaria eta 1 jatetxe.\n2000. urtean Usseau udalerrian 15 nekazaritza-ustiategi zeuden, 990 hektarea erabiltzen.\nAntran (3,8 km)\nIngrandes (4,3 km)\nLeigné-sur-Usseau (4,9 km)\nVaux-sur-Vienne (5,7 km)\nThuré (6,4 km)\nChâtellerault (6,7 km)\nMondion (7,0 km)\nVellèches (7,6 km)\nWikimedia Commonsen badira fitxategi gehiago, gai hau dutenak: Usseau (Vienne)\nOrriaren azken aldaketa: 6 urtarrila 2018, 01:03.


Aktualitateari, irri jostalari | Bizigiro | Berria\nAktualitateari, irri jostalari\nKataluniako TV3 kateko 'Polonia' saioak hamabi urte daramatza aktualitate politikoa satiraren bidez kontatzen, politikarien imitazioekin. Azkeneko asteetako une zail batzuetan, herritarrentzat «katarsi kolektibo» gisa funtzionatu duela diote programako arduradunek.\nMariano Rajoy eta Soraya Saenz de Santamaria. Queco Noveli eta Agnes Busquets aktoreak. TV3 / MINORIA ABSOLUTA\nOstegun gauetan TV3eko ikus-entzuleek zita berezia dute. Aktualitate politikoak ematen duenarekin irri egiteko aukera dute, Polonia umore saioari esker. Kataluniako eta Espainiako politikarien imitazioak egiten dituzte, esketx dibertigarrietan. 2006ko otsailean estreinatu zuen kate publikoak programa — %34,4ko ikusle kuota lortu zuen lehen egunean—. Orduz geroztik, datu apartak lortu ditu astero —joan den ostegunean %23,4ko kuota eta 689.000 ikusle izan zituen—.\nMariano Rajoyren eta Carles Puigdemonen rolak betetzen ditu Queco Novell kazetari eta aktoreak. Saioaren hasieratik ari da saioan lanean. «Kazetaritzan aritzen nintzen, eta Toni Soler lagunak gonbidatu ninduen umorearekin lotutako proiektuetan hastera». Nabarmendu du hamabi urteotan programak «garapen handia» izan duela, zentzu guztietan: «Ikusle askorentzat, astean gertatu denaren erreferentziazko saio bilakatu da. Umorearen eta satiraren filtrotik pasatzen dugu gertatutakoa». Erredakzioan hogei lagunek egiten dute lan egunero saioan, baina grabazio egunetan kopurua handitu egiten da.\nToni Soler izan zen urte luzez programaren zuzendaria, baina irailetik Está passant albistegi satirikoan ari da. Erreleboa Jaume Buixo gidoilariak hartu dio. Hark esan du denboraldi honetan lan egiteko modua aldatu dutela, aktualitatearen eraginez: «Taldeen dinamikak leherrarazi egin dira, eta sormen prozesua egun gutxitan kontzentratzen dugu orain, azkeneko berrietara iritsi ahal izateko. Lehen, prozesuak aste osoa irauten zuen. Amaitu da hori, ostegunean edo ostiralean pentsa zenezakeena erabat iraungita dagoelako hurrengo ostegunerako». Emisio egunetik hurbilago egiten dute orain dena: «Astelehenean edo asteartean hasten gara idazten, asteartean asteazkenean grabatuko duguna idazten dugu, eta asteazkenean idazten dugu ostegunean grabatu beharrekoa». Modu horretan, aktualitatearen parterik handiena jasotzea lortzen dute saioan. «Zaila da hori, denbora gutxi daukazulako pentsatzeko eta jakiteko zer esan nahi duzun, eta zaila da talde guztientzat», gaineratu du saioko zuzendariak. Antzera mintzo da Julia Cot gidoilaria —sei urte baino gehiago daramatza programan lanean—: «Gidoiak aktualitateari askoz lotuago daude orain. Ni hasi nintzenean, egoera politikoa erlaxatuagoa zen, eta aste bat lehenago hasten ginen gidoiak idazten. Baina, azkenaldian, ia egunero gertatzen da ezohiko zerbait. Ostegunean, azken ordura arte egoten gara orain gidoiekin lanean, azkeneko berriak sartzeko. Ikusleak eskertu egiten du hori». Coten arabera, kaleko jendeak bizi egiten du saioa. «Horregatik, eguneratuak egoten saiatzen gara, eta ikusleak dakienaren parean egoten».\nUmorea, aste berezietan\nOstegun batean baino gehiagotan salbuespenezko egoeran lan egin behar izan dute aurten Polonia-koek. Urriaren 1eko erreferendumaren ostean, saioa ez egiteko eztabaidatu zuten, baina aurrera egin zutela azaldu du Buixok: «Erabaki genuen saioa egitea. Hasierako oharrean, esan genuen Poliziak zauritutako jendeari eskaintzen geniola atala. Tonu perfektua aurkitu genuen, gainera, eta saioa kritikoa zein emozionala izan zen. Katarsi kolektibo baten moduan bizi izan genuen, iritziak ikusita».\nNovellek oroitu du urriaren 26an dena gelditu zela, Puigdemontek hauteskundeetara deitu ez deitu, eta agerraldiak atzeratzen aritu zenean. «Talde guztiak gelditu behar izan ginen, eta esketx pare bat zakarretara bota genuen». Hala ere, egun horretako saioak %30ko ikusle kuota gainditu zuen. «Egoera ez zen dibertigarria. Baina ikusleek gertatzen ari zenaren bertsio dibertigarria nahi zuten 40 minutuz».\nAzaroaren 2an, Espainiako Auzitegi Nazionaleko epaile Carmen Lamelak kartzelara bidali zituen Generalitateko zortzi kontseilari. Egun horretan, saiokoek grabatua zuten atala ez emititzea erabaki zuten. Arrazoiak azaldu ditu Buixok: «Txio bat idatzi genuen, 'No tenim ganes de riure' esaldiarekin [Ez dugu barre egiteko gogorik]. Kontua da hainbat esketx genituela, pertsonaia horiekin kantuan eta dantzan. Materiala ez zela egokia erabaki genuen». Hurrengo astean, aldiz, programaren amaieran, kontseilari presoen eta Jordi Sanchez eta Jordi Cuixarten ileordeak apal batean gordeta azaldu zituzten. «Jordi Lopez gidoilariaren ideia bat izan zen. Saioak omenaldi bat egin zien erabili ezin ditugun pertsonaiei, kartzelan daudelako», esan du Buixok.\nAgnes Busquets aktorea 2006tik ari da saioan pertsonaia ezagunak imitatzen. Espainiako erregina Letiziarekin hasi zen, hura printzesa zenean. Monica Terribas kazetariarena egin zuen geroago. Egun, Soraya Saenz de Santamaria Espainiako Gobernuko presidenteordearena egiten du. Harekin «sentimendu kontraesanezkoak» ditu: «Oso ondo pasatzen dut pertsonaia jokatzen, baina amorrua ematen dit andre horrek betetzea nire hozkailua».\nUrteotan, ikusle datu onak izan ditu beti Polonia-k. Buixoren ustez, produktuarekin beti zorrotzak izan direlako gertatu da hori: «Beti saiatu gara hobetzen. Horrez gain, beti saiatu gara alde guztietakoak kritikatzen. Alderdi guztiekin kritikoa izaten saiatzen da saioa». Entretenimendua eta politika uztartuta, datuak esanguratsuak dira aurten. «Biak izanda, politika eta entretenimendua, jendeak saioa jarraitzeko gogo bikoitza du».\nBusquetsen iritziz, saioak eragina dauka Kataluniako gizartean: «Gobernuz kanpoko erakunde sozial-emozional bat bihurtu gara gizartearentzat. Herritar askok esaten digu Polonia oxigenoa dela haientzat. Egiteari uzten diogun egunean, jendeak hutsune bat sentituko du». Aktoreari iruditzen zaio Katalunian elkar ulertze bat dagoela politikariekin barre egiteko, «katalanen izaeraren parte da».\nUmorea lantzen duten profesionalen aurkako erasoak, dena den, ez dira nolanahikoak. El Jueves aldizkariko zuzendariak azaroaren 8an epaitegian deklaratu behar izan zuen, Poliziari «irainak» egitea leporatuta. Eduard Biosca umoregileak ere urtarrilean deklaratu beharko du auzitegian, RAC1 irratian fikziozko pertsonaiak Polizia «iraindu» zuelakoan. «Umorearen jazarpenak autozentsura sorrarazi nahi du», dio Buixok. «Idazten zaudenean, pare bat aldiz pentsa dezazun nahi dute umorearen jazarleek. Beldurra izatea, gerta daitekeenagatik. Gu ez gara inoiz autozentsuratzen, umorea tonu onean eta zorroztasunez egiten saiatzen gara». Cotek dio gidoilari guztien artean jazarpenei aurre egiten saiatzen direla: «Autozentsuratu gabe lan egiten saiatzen gara, autozentsura baita umoregile batek egin dezakeen okerrena. Umorea pentsatzeko eta pentsarazteko tresna bat da, eta pentsamendua ezin du organo judizial batek mugatu. Baina kezkatuta gaude, beldurraren eta errepresioaren kultura normalizatzen ari delako». Espero du lanean askatasunez jarraitu ahal izatea. «TV3ek eta ikusleek nahi duten bitartean, jarraituko dugu». Buixok itxaropena du luzaroan jarraitzeko: «Ikusle datuei esker iraun du. Eta jendeak nahi duen bitartean, Polonia egiten jarraituko dugu. Talde lana, bestalde, funtsezkoa da, eta, bajaren bat dagoenean, norbait berria sartzen da, eta aurrera egiten dugu».


Belmont konderria (Ohio) - Wikipedia, entziklopedia askea.\nBelmont konderriaren kokapena AEBtan\n1.378,21 km2 (%98.31)\n23,69 km2 (%1.69)\nBelmont konderria (ingelesez: Belmont County) Ohioko konderri bat da, Ameriketako Estatu Batuetan. Hiriburua St. Clairsville da. 2010eko zentsuaren arabera 70.400 biztanle zituen, Belmont kilometro koadroko azaleran.\nBelmont konderriak 1.401,89 kilometro koadro ditu. Horietatik 23,69 ura dira. Beste 1.378,21 lurra dira. Biztanleria dentsitatea 50,22 da.\n2010eko zentsoan bizi ziren 70.400 pertsonetatik 66.331 txuriak edo hispanoak dira. Horietatik hispano edo latino kategorian 429 dira. 2.815 beltzak edo afroamerikarrak. 85 amerikar natiboak ziren eta 6 Hawaii edo Pazifikoko irletako natiboak. 257 asiarrak ziren. Bestelako arraza bat kategorian 46 biztanle daude. Bukatzeko euren burua arraza bat baino gehiagotan 860 pertsonek kokatzen zuten.\nMultimedia: Belmont County, Ohio


Auzokonpostaren heriotza - - Aiurri.eus\nEguzki Talde Ekologista 2020-05-29 09:36\nDuela egun gutxi, 6 urte betetzera zihoazen lehen auzokonposta gunea abian jarri zenetik Andoainen, zehazki Etxeberrieta auzoan. Betetzera zihoazen diogu otsail erdian desagertu egin baitzen Etxeberrietako gunea eta ezin esan une hartan COVID19 birusaren eraginpean geundenik, ez behintzat osasun larrialdiaren ikuspegitik ezta albistegien eraginaren ikuspuntutik ere.\n2014. urteko maiatzean Andoainen auzokonposta abiatu zen, herri mugimenduak eta herritar talde batek eskatu eta bultzatuta. Andoainen hondakin organikoa birziklatzen edo konposta egiten hasi zen. Tarte laburrean 38 familia parte hartzen hasi ziren Etxeberrieta plaza eta kiroldegiko guneetan. Beste gune batzuk zabaldu ziren Ondarreta kalean (Gurutze Gorriaren ondoan) eta Sorabillan.\nUrteak joan eta urteak etorri hitz politak jaso genituen auzokonpostaren inguruan: elikagaiekin 0 Km produktuekin alderatzen zutela, herri ekimena sustatu behar zela… Baina arrazoi bat edo beste beti gerorako geratzen zen Udalak auzokonposta bultzatze eta zabaltzearen aldeko kanpaina bat egitea. Hitzak bai, baina ekintzarik ez.\nHasieran auzo konposta egiten zutenentzat gai organikoaz arduratzeak hobariak ekarri zituen:\n2014 - 2017 bitartean auzo zein autokonposta hobari handiagoak izan ditu, edukiontzi marroia jarri zenean zituenak baino. Gure ustez, irizpide egokia zen hori. Denborarekin, auzokonpostaren zabalkunde eza eta alderdi batzuen jarrera ezkorrak ekarri zuen 2018ko ordenantza fiskaletan auzokonpostaren hobaria eta edukiontzi marroiarena berdintzea. Une honetan aurreikusi genuen zein izango zen hurrengo jokaldia, hain zuzen 2019an etorri zena, hots, edukiontzi marroiaren hobariak auzokonpostarena baino handiagoak izatea. Bilketa garestiagoa eta kutsakorragoa denak, sari hobeagoa izango zuen, norberak bere borondatez, bere arduraz, eguraldi txarra hala ona, txukun eta kontzienteki eginiko lanak baino. Gainera aldaketa hauen berri ez zitzaien jakinarazi zuzenean auzokonpostaren erabiltzaileei. Hau da, lan gehiago egin eta gainera gehiago ordaindu, hobarien aldaketen berri ematea baino zer gutxiago, ez?\nLogikoa denez, Udalaren babes publiko ezari, edukiontzi marroira isurtzeak hobari handiagoa izatea (nahiz eta agian ez izan arrazoi bakarra) gehitzen badiogu, iragartzeko modukoa zen auzokonpostaren heriotzaren bidean jarri du. Andoainen sistema jasangarri eta iraultzaile hau heriotzera kondenatu da (egun Ondarretako gunea besterik ez da geratzen 4-5 erabiltzailerekin) batzuen estrategia aurrera ateraz, beste batzuk jabetu ere egin gabe. Bide horretan gure akatsa Udal politikari eta arduradunak gehiago ez presionatzea izan da.\nAuzokonpostaren alde eginez, asmoz nahiz diruz.\nSentsibilizazio kanpaina edo lan bat eginez.\nGune berriak irekiz.\nHobariei dagokionean hasierako egoerara itzultzea; auzokonpostak edukiontzi marroia erabiltzeak baino hobari handiagoa izan behar du.


Larunabata, ekainak 9, 12:00etan. Kasko plaza, Sestao\nLangabezia eta murrizketa sozialen aurka\nEzkerraldeak Euskal Herriko langabezia-tasarik handienetako bat pairatzen du, benetako larrialdi-egoera soziala jasaten duelarik.\n1. Familien heren batek arazoak ditu hilabetea amaitzeko; hauetako %16ak muturreko pobrezia jasaten du, eta kolektibo nagusiena emakumeena delarik.\n2. Astero 9 familia euren etxeetatik botatzen dituzte.\n3. 17.000 pertsona langabezian daude; hauetako %73ak ez du diru-laguntzarik edo prestaziorik jasotzen, Euskal Herriko tasarik altuena.\n4. Aurrekoari gehitu behar diogu 36.000 pertsonek lan prekario dutela, hilean 900 euro baino gutxiago kobraten dutelarik. 1.650 pertsonek eskualdeko saltoki handieta lan egiten dute.\nArrazoi guzti hauek direla medio onartezina da egungo gastu militarra.\nAurrezte ekonomiko handi baten aitzakiarekin gure eskubide sozialak eta laboralak murrizten dizkigutenean, baliabide ekonomiko publikoen eralgiketarekin topo egiten dugu; gerren finantziazio, militarismo, armen erosketa edo Bilboko Portutik egiten den bomben esportazioaren bidez ematen da eralgiketa hori.\nEzkerraldeko langabetuen asanbladak eta kolektibo sozialak\nLangabetuen asanbladak, Barakaldoko Gazte Asanblada, Berri-Otxoak (Barakaldo), Emakumeentzako Aholku Etxea, Argitan (Barakaldo), Ezkerraldea Ernai, KAKITZAT (Koordinadora Antimilitarista), Marimatraka (Santurtziko Talde feminista), “La Kelo” Gaztetxea (Santurtzi), “Portugaleteko Eskubide Sozialen Bulegoa”, Ongi Etorri Errefuxiatuak, Pentsionistak Martxan, Txirbilenea Kulturgunea, Portugaleteko Merkatua, “DsBEren inguruko informaziogunea” (Santurtzi).\nELA, LAB, STEILAS, ESK, CAT eta CNT.


Bordazar eta Martillun\nKaixo lagun : Zer moduz ?\nHementxe nator berriro, oraingoan, kantari. Nere bertsoak nazkatu egin dira ilunpean hiltzen, kalera irten nahi dute, bizi egin nahi dute eta biziko dira, bai horixe !\nBadakizu eta ez baldin badakizu, nik esango dizut oraintxe bertan, duela urte batzuk, tokatu zitzaidala ezkutatzea. Urte batzuk egin nituen kalera atera gabe eta bizitzeko, bizirik jarraitzeko idazteari heldu nion.\nEta zer idatzi ? Ez nuen batere arazorik izan; pentsatu gabe erabaki nuen zer idatzi: bertsoak.\nBerehala hasi nintzen bertso onak eta txarrak idazten, erdi-purdikoak ere bai, denetatik idazten nituen, eta horrela pasatzen nuen denbora.\nNik eduki nuen erreakzioa oso normala izan zen. Ni Zapirain naiz; aita Bordazar baserriko semea zen. Aitona Joxe, bertsolaria izan zen, eta bere anaia Juan Kruz, bertso jartzailea eta bapatean ere, bertsolari handia, baina.., ez zen plaza gizona eta ez zuen asko kantatu.\nGero osaba Xalbador hasi zen bertso jartzen eta liburuak egiten; lan ona egin du osabak. Orain nere txanda da eta gero etorriko da, nere lengusuen seme-alaben txanda edo ilobena edo alabena. Auskalo !\nPatu hori odolean ekartzen da, edo ez da ekartzen; nere aitak ez zuen ukitu hori, baina neri pasa zidan eta geroztik, hemen nabil ederki ukitua.\nHauxe da Martillun! Hemen jaio eta bizi izan zen nere ama. Hementxe ezagutu nuen nere aitona Santiago Elizalde Zugasti. Gizon ona aitona. Txikitan igandero, Meza Nagusira eramaten ninduan eta orduan ez zen hain ona. Hura aspermena!!\nBaserri honek historia asko dauka; hauxe izan da Txirritaren Unibertsitatea.\nNi piskat beherago jaio eta bizi izan nintzen, Sindikato etxean. Ama oraindik bertan bizi da. Horregatik datorkio Blog honi bere izena : MARTILLUNGO SINDIKATUA.\nAtzo egon nintzen amarekin Martillunen, berriro ikusi nahi zuen bere kabia.\nDenda zaharreko ate ondoan, neri asko gustazen zaidan bertsoa idatzita dago.\nKonsome ona ematen dute\nbeti gaineska katillun\narrai freskoa haragi ona\noberik ez dago inun.\nHemen jateko jendea dabil\nborrokan edo istillun\nmoko pin denak bildutzen dira\neten gaberik Martillun.\n" Ibai - Ertz "\nMartillun, nere lagun zahar batek, Joxetxo Iribarren eta bere emaztea Garbine Agirrek eramaten dute. Ni astero joaten naiz eta zuk ere ahal duzu joan Bertsoen Katedralera. Oso ondo pasako duzu.\nOrain nere aitonari dedikatua, azkena izan behar zuen bertsoa, hasieran idatziko dut.\nBertso hau, nere lanaren eta nere biziaren emaitza da.\nNahi nuke izan argia\nbaina naiz itzala\nni ez naiz mamia\nPolita da bertsoak, olerkiak eta esaldiak egitea. Neri telebista oso gutxi gustatzen zait, eta horregatik nahiago dut idaztea, zer edo zer asmatzea.\nBizitzeko jaio gara eta gozatzeko bizi gara ! Bakoitzak daki nola gozatzen duen gehiago.\nhurrengoa : Txantxangorria\nPublicado por xanti Cap comentari:\nBLOGAREN ARTXIBOA 08 (21) 09 (5) 12 (9) 03 (16) 04 (6) 05 (15)\nAitona alargundu egin zen bederatzi semeekin...\nZapirain anaiak,...bi fusilatu eta bat erre.


Maumeko ataria - Urdaibai\nMaumeko ataritik begiratoki bat aurkituko dugu, bista zoragarriak dituena, batez ere Durangalderantz. Baina toki honen berezitasuna ez datza soilik begiratokian; azken 100 metroetan balio historiko handiko galtzada bat dago, Ardoaren eta Arrainaren Ibilbide zaharraren zati bat, hain zuzen ere. Izan ere, ibilbide hori egiten zuten Errioxatik ardoa ekarri eta gure portuetatik arraina kontserban zeramaten mandazainek; bide batez esanda, zenbait inskripzio utzi zituzten atari honetan nonbait. Badakizue, ea aurkitzen dituzuen bisitan zatoztenean!\nEta, jakina, esan gabe doa, leku honek ere badu kontatzea merezi duen kondaira. Inguru honi Sorgintoki ere esaten zaio, eta esaten da begiratokian dagoen harri itzel bat sorginek ekarria dela; egia esan, eta tamaina ikusita, sinesteko modukoa da. Begiratokiaren azpitik doan ibaiari Sorgintoki Erreka ere esaten zaio.\nMendatatik Urrutxuara doan bidea hartu behar da, eta errepide-gurutze batean BI-3222 errepidera jo, auzune hori Iurretako udalerriarekin lotzen baitu. Bide-erdian, desbideratze batek Maumera 3 km daudela adierazten digu. Auzune horretara iristean, egurrezko kartel bat ikusiko dugu, atarira iristeko 1,3 km daudela adierazten duena. Hobe hemendik oinez joatea.


Portugaleteko Udala - LEGOren eraikuntzen mundua Portugaleteko Rialia Museora heldu da\nLEGOren eraikuntzen mundua Portugaleteko Rialia Museora heldu da\nLegoren eraikuntzen munduari buruzko erakusketa inauguratu egin da ofizialki. Erakusketa berri hau Rialia Industria Museoan egongo da ikusgai otsailaren 22ra arte.\nRialia Museoan inauguratu den erakusketa berria, edade guztietako publikoari zuzenduta dago eta otsailaren 22ra arte ikusgai egongo da.\nHaurrentzako robotika eta programazio-lantegiek osatzen dute erakusketa.\nRialia Museoan 230.000 pieza baino gehiago eta 1.700 iruditxo iguru ikusgai egongo dira zenbait diorama eta iruditan, haietako asko egileenak eurenak direla. Erakusketa 2019ko otsailaren 22ra arte bisitatu ahal izango da.\nErdi Aroko eta Star Warseko eszenak irudikatzen dituzte diorama hauek. Trenak eta hiritar inguruak ere agertzen dira. Japoniar tenplu bat, Familia Sakratuaren eliza eta Bigarren Munduko Gerran erabilitako tankeen irudi indibidualek osatzen dute erakusketa.\nRobotika eta programazio-lantegiak Lego eraikuntza- blokeak erabiliz\nGabonetan, Rialia Museoan 6-14 urte bitarteko haurrentzat bost Robotika eta Programazio-Lantegi egingo dira. Haietan, Lego-piezak baliatuta irudi bat eraikiko dute parte-hartzaileek. Ondoren, motor eta sentsoreen bitartez mugimendua emango diote.


Goikoetxeak eta Inzak irabazi dute Donibane Lohizuneko bigarren masterra - Zumaia - Baleike.eus\nGoikoetxeak eta Inzak irabazi dute Donibane Lohizuneko bigarren masterra\nBaleike 2019-07-26 12:13\nDonibane Lohizunen jokatzen ari diren Internationaux txapelketako lau masterretatik bi jokatu dituzte jada, eta biak ere Zumaiako pilotariek irabazi dituzte. Lehen masterra Imanol Lopezek irabazi zuen, Olharekin, eta bigarrena Iñaki Osa Goikoetxeak irabazi du, Inzarekin.\nBeste behin ere leporaino bete da Donibane Lohizuneko Campos Berri frontoia zesta puntako jokalari onenak ikusteko. Goikoetxea eta Inza, Egiguren eta Basqueren aurka. Partida gogorra eta berdindua izan da atzo jokatutakoa. Lehen setean 12-9 emaitzarekin aurretik izan dira Egiguren eta Basque, baina urdinez jokatu duten Goikoetxeak eta Inzak 13na berdindu dute, eta baita aurretik jarri ere (13-14). Gorriek 14na berdintzea lortu dute, baina azken tantoa urdinen alde erori da, 14-15.\nBigarren setean ere aurretik joan dira gorriak, baina 10na egin ondoren, Goikoetxeak eta Inzak ihes egin dute markagailuan, eta 12-15 emaitzarekin irabazi dute bigarren seta, eta, ondorioz, partida eta masterra.\nAsteartean hasiko dira jokatzen hirugarren masterra: Egiguren-Basque, Goikoetxea-Irastorza, Patxi-Tambourindeguy eta Olha-Ekhi bikoteek hartuko dute parte.\nGernikako Grand Slama\nAurretik, Gernikan izango dituzte partidak Zumaiako bi pilotariek. Bihar, 21:00etan hasita Gernika Grand Slameko finalaurrekoak erabakitzeko partidak jokatuko dira.\nAlde batetik, Beaskoetxea eta Imanol Lopez, Egiguren eta Inzaren aurka neurtuko dira B multzoko partidan. Finalaurrekoetarako txartel bakarra dago jokoan, eta bi bikote hauek lehiatuko dira haren bila, Barandika eta Ekhi dagoeneko sailkatuta daudelako.\nA multzoko partidan Goikoetxea-Lekerika eta Hormaetxea-Aldazabal bikoteak arituko dira aurrez aurre. Mendizabal eta Etxetok osatutako bikotea dagoeneko kanporatuta dago, beraz, multzoko lehena zein den erabakiko dute biharko hitzorduan.


Finalera sartzetik hiru tantora geratu da Azkoitia - Maxixatzen.eus\nFinalera sartzetik hiru tantora geratu da Azkoitia\nMaxixatzen.eus 2018-06-24 11:55\nEskuzko Herriarteko txapelketatik kanpo gelditu da Azkoitia, Ataunen. Joanekoan Gurean egindakoa berdindu du Ataunek bere etxean, eta tantoen aldeagatik, hiru tantogatik, txapelketatik kanpo gelditu da Oteiza Pilota Kirol Elkartea.\nEtxean jokatutako partidetan tanto bateko abantaila lortu zuten ataundarrek —46 azkoitiarrek, 47 ataundarrek—, eta azkenean tantoen diferentzia izan da Ataun finalean sartu duena. Kadete mailako partida 22-21 galdu zuten herritarrek, gazte mailakoa 11-22 irabazi eta nagusiena 22-11 galdu.\nKontuak atera behar izan zituzten ataundarrek eta azkoitiarrek azken partidaren aurretik. Herritarrek 14 tanto egin beharra zuten Atano pilotalekuan zapatuan jokatuko den finalean sartzeko, baina 11 eginda, finalaren atarian gelditu behar izan zuten mutilek. Final nagusia Ataunek eta Azpeitiak jokatuko dute.